OBJEKTÍVBez pohybu a jedla. Zvláštna chobotnica pre mladé obetuje život

Pri starostlivosti o svoje deti chobotnica Casper pomaly umiera. Môžu za to aj ľudia.

Úplne nový druh malej bielej chobotnice objavili len tento rok v marci v okolí Havajských ostrovov. Pre svoj malý vzrast a rozkošný výzor dostala prezývku Casper podľa ducha z animovaných rozprávok Casper the Friendly Ghost (Priateľský duch Casper). Z chobotnice sa čoskoro naozaj môže stať duch, pretože v rámci rodičovskej starostlivosti obetuje svojim potomkom celý život. Za takúto stratégiu jej a iným druhom podobných chobotníc hrozí vyhynutie. Ukázal to výskum, ktorý vedci uverejnili v odbornom časopise Current Biology. Casper kladie asi tridsať vajíčok, ktoré nie sú väčšie ako 25 milimetrov na mŕtve hubky. Vajíčka nenechá napospas osudu, ale ovinie okolo nich celé svoje telo a takto ich chráni aj niekoľko rokov. Vývoj a vyliahnutie malých chobotníc trvá tak dlho, pretože priemerné ročné teploty v týchto vodách sa pohybujú okolo 1,5 stupňa Celzia. Casper sa počas svojej starostlivosti nielenže nepohne z miesta, ale ani neprijíma žiadnu potravu. Jeho želatínové telo len ďalej slabne, až kým sa vajíčka nevyliahnu. Potom Casper umrie. Táto chobotničia stratégia je však z dlhodobého hľadiska odsúdená na katastrofu. Hubky, na ktoré kladú chobotnice vajíčka, musia byť pripevnené na pevnom povrchu a v Tichom oceáne je väčšinou podložie z mangánovej hrudy. Tieto hrudy zaujímajú mnohé banícke spoločnosti, ktoré by oceánske dno chceli premeniť na podvodné bane. Chobotnice by tak nemali, kde klásť vajíčka a mohli by vyhynúť. „Odstránenie krusty bohatej na mangán z hlbokého morského dna by mohlo odhaliť nový tvrdý povrch vhodný na rekolonizáciu týchto organizmov, ale zotavenie zvieracej komunity by trvalo ešte desiatky rokov, pretože hlbinná fauna rastie veľmi pomaly,“ píšu vedci v štúdii. DOI: 10.1016/j.cub.2016.10.052


Najvyššie vyplácanou dôchodkovou dávkou bol starobný dôchodok

V marci dosiahol priemernú výšku vyše 426 eur.

BRATISLAVA. Starobný dôchodok bol aj v marci tohto roka najvyššie vyplácanou dôchodkovou dávkou. Priemerná výška samostatne vyplácaného starobného dôchodku dosiahla k poslednému dňu v mesiaci 426,28 eura. Muži dostávali v priemere 474,21 a ženy 380,01 eura. Druhou najvyššou samostatne vyplácanou dôchodkovou dávkou bol predčasný starobný dôchodok. Jeho priemerná výška dosahovala 407,94 eura. Predčasní starobní dôchodcovia - muži poberali v tomto období dôchodok v priemernej výške 430,55 eura, predčasné starobné dôchodkyne dostávali priemerne 362,33 eura. Priemerná výška invalidného dôchodku s poklesom schopnosti vykonávať zárobkovú činnosť do 70 % predstavovala 200,80 eura (muži 219,84 eura, ženy 182,39 eura). Priemerný invalidný dôchodok poberateľov s poklesom schopnosti vykonávať zárobkovú činnosť nad 70 percent bol na úrovni 360,85 eura (muži 382,66 eura, ženy 335,28 eura). Priemerný vdovský dôchodok dosiahol výšku 250,50 eura, vdovecký dôchodok 195,05 eura a sirotský dôchodok 133,11 eura. Sociálna poisťovňa k 31. 3. 2017 vyplácala spolu 1 682 167 všetkých druhov dôchodkov.


Španieli našli vo vydlabaných ananásoch desiatky kíl kokaínu

Polícia v súvislosti s nálezom zadržala sedem podozrivých osôb.

MADRID. Španielska polícia zaistila vo veľkoskladoch neďaleko Madridu zásielku 67 kilogramov kokaínu, ktorý bol skrytý vo vydlabaných ananásoch z Kostariky. Informovala o tom agentúra EFE. Polícia tento kontraband objavila vo veľkoskladoch MercaMadrid. V súvislosti s nálezom drog zadržala sedem podozrivých osôb - tri v Madride a štyri v Barcelone. Polícia vo svojom vyhlásení spresnila, že v každom z vydlabaných ananásov bolo skrytých asi 800 gramov kokaínu zabalených v žltej fólii vyformovanej do tvaru valca. Fólia bola potiahnutá parafínom s cieľom izolovať pach drogy. Aby policajti našli drogy našli, museli prekontrolovať celú zásielku ananásov privezených do Španielska z Kostariky cez Portugalsko.


Staré Mesto začína obstarávať Územný plán zóny Brnianska-Patrónka

Ľudia môžu samospráve posielať svoje požiadavky.

BRATISLAVA. Bratislavské Staré Mesto začína s obstarávaním Územného plánu zóny (ÚPZ) Brnianska-Patrónka. Ide o územie s rozlohou takmer 60 hektárov. Predmetná lokalita je z juhovýchodu ohraničená Hroboňovou ulicou a z juhozápadu ulicami Lovinského, Pri Habanskom mlyne a Lamačská cesta. Na severozápade je vymedzené Mlynskou dolinou a Cestou na Červený most a zo severovýchodu katastrálnym územím Starého Mesta. "Zámerom je získanie záväzného dokumentu na zonálnej úrovni, ktorý spodrobní platný územný plán mesta. Cieľom prípravných prác je sústrediť územnoplánovacie podklady a ostatné relevantné podklady s určením ich záväznosti a vyhodnotením možnosti ich využitia," uvádza mestská časť na svojej webovej stránke. Do tejto fázy prípravy územnoplánovacej dokumentácie sa môžu zapojiť dotknuté orgány štátnej správy, samosprávy či miestne právnické a fyzické osoby, ale aj verejnosť. Tie môžu staromestskej samospráve poskytnúť relevantné podklady a formulovať využiteľné požiadavky, podnety, postrehy a odporúčania. Urobiť tak môžu do 30. októbra, a to buď písomne v podateľni staromestského miestneho úradu na Vajanského nábreží, poštou na Referát územného plánu a rozvoja miestneho úradu alebo na e-mailovej adrese anton.gabor@staremesto.sk.


Ekonomika má rásť 3,3-percentným tempom, v budúcom roku ešte zrýchli

Vyplýva to z dát, ktoré zverejnil Inštitút finančnej politiky pri ministerstve financií.

BRATISLAVA. Slovenská ekonomika v tomto roku potvrdí vlaňajší výkon a bude rásť tempom na úrovni 3,3 %. Podpíše sa pod to spotreba domácností, ktorá by mala dosiahnuť najvyššiu dynamiku od roku 2008. Pribúdať majú aj nové pracovné miesta. Vyplýva to z najnovšej makroekonomickej prognózy, ktorú dnes zverejnil Inštitút finančnej politiky (IFP) pri Ministerstve financií (MF) SR. Ekonomický rast by mal pokračovať aj v nasledujúcich rokoch. Oproti predchádzajúce júnovej prognóze MF SR svoj odhad pre tento ani budúce roky nezmenilo. V budúcom roku by mala slovenská ekonomika rásť 4,2-% tempom, v roku 2019 by mal zrýchliť na 4,4 % a v roku 2020 sa očakáva na úrovni 3,9 %. V tomto roku by sa pod zvýšenie hrubého domáceho produktu (HDP) mal podpísať najmä pokračujúci rast spotreby domácností, a to najmä vďaka zlepšujúcemu sa trhu práce. "Pozitívne očakávania domácností spôsobujú, že ich spotreba má prvýkrát po štyroch rokoch vyššiu dynamiku ako disponibilný príjem," doplnili analytici IFP s tým, že export vzrastie menej, čo je dôsledkom napríklad končiaceho sa životného cyklu niektorých modelov áut vyrábaných na Slovensku. "Rast investícií je založený hlavne na súkromnom sektore, verejné investície sú tlmené pomalým nábehom čerpania EÚ fondov," uviedol inštitút. V budúcom roku by sa mala pod rast tiež podpísať spotreba domácností, pridať k nej by sa však mal aj export ťažiaci z nábehu novej automobilovej výroby vo Volkswagene a ku koncu roka aj v Jaguar Land Rover. Aj v ďalších rokoch má podľa makroprognózy dôjsť k zrýchleniu rastu HDP vďaka dynamickému exportu. Zvýšiť sa má aj zamestnanosť, a to o 2 % a pribudnúť má nových 47.000 pracovných miest. Tie majú vznikať najmä v priemysle a trhových službách. Priemerná nominálna mzda v národnom hospodárstve v tomto roku vzrastie o 3,9 % a naďalej bude zrýchľovať svoje tempo, predpokladá IFP. "Najviac si polepšia zamestnanci v priemysle, ktorý pociťuje najvýraznejší nedostatok pracovníkov. V ďalšom období bude rast miezd zrýchľovať, pričom lídrom bude opäť priemysel," avizujú analytici rezortu. Tempo rastu reálnej mzdy dosiahne v súčasnom roku 2,6 % a bude tlmené oživením inflácie. V ďalších rokoch by mal rast reálnej mzdy zrýchľovať a priblížiť sa k 3 %. Obnoviť by sa však mal aj rast cien. Inflácia by mala dosiahnuť 1,3 % v tomto roku, ku koncu prognózy už 2,1 %. "Významný nárast zaznamenajú ceny potravín, ktoré zareagovali na vývoj cien obchodovateľných tovarov. Proti rastu cenovej hladiny pôsobí zníženie cien energií regulačným úradom na začiatku tohto roka," priblížil IFP. Analytici sa pozreli aj na riziká, ktoré by mohli mať vplyv na aktuálnu makroprognózu. Je nimi hrozba protekcionizmu vo svetovom obchode a nestabilný bankový sektor v Taliansku. Novými negatívnymi rizikami sú geopolitické napätie v Ázii a pokračujúca volatilita eura. "Bilancia rizík prognózy je ale vyrovnaná. Pozitívnym rizikom je hladký priebeh brexitu a benefit plynúci z fiškálnej expanzie v USA na svetovú ekonomiku," argumentujú analytici s tým, že na Slovensku je pozitívom výraznejšie zrýchlenie miezd na prehrievajúcom sa trhu práce, spôsobené nedostatkom kvalifikovaných pracovných síl. "Novým pozitívnym rizikom je tiež zrýchlenie domácej ekonomiky v dôsledku obnovenia väzby na už pozorované zvýšenie výkonu obchodných partnerov SR," dodal IFP.


Navaľnému operovali oko poškodené pri útoku, liečiť sa bude mesiace

Opozičný politik tvrdí, že utrpel na oku popáleniny.

BARCELONA, MOSKVA. Ruskému opozičnému politikovi Alexejovi Navaľnému operovali v pondelok v španielskej Barcelone pravé oko poškodené pri aprílovom útoku v Moskve. "Bohužiaľ, povedali mi, že zrak sa mi bude obnovovať niekoľko mesiacov," napísal v utorok Navaľnyj na svojom účte na sociálnej sieti Instagram. "Zatiaľ vidím pravým okom iba prvý riadok (na Snellenovom optotype, pozn. TASR)," dodal politik. Navaľnému 4. mája po piatich rokoch vrátili cestovný pas. Mohol tak odcestovať do zahraničia a podrobiť sa liečbe zraku poškodeného pri útoku. Ako informoval, vyšetrenie ukázalo, že jeho pravé oko má schopnosť vidieť obmedzenú na 15 percent. K čiastočnej strate zraku u Navaľného došlo po tom, ako sa stal koncom apríla terčom útoku zo strany muža, ktorý údajne patrí k ultranacionalistickej radikálnej skupine. Tento útok bol spočiatku považovaný za banálny, keďže tzv. zeľonka, ktorou muž útočil, sa bežne predáva v lekárňach a nie je nebezpečná ani pri kontakte s očami. Navaľnyj však tvrdí, že utrpel na oku popáleniny. Jeho ošetrujúci lekár uviedol, že do dezinfekčného roztoku bola zrejme primiešaná neznáma agresívna látka. Podľa servera BFM.ru používatelia sociálnych sietí identifikovali dvoch mužov, ktorí Navaľnému spôsobili poškodenie zraku. Navaľnyj vyslovil podozrenie, že okrem identifikovaných osôb sa na útoku mohli podieľať aj ďalšie osoby. Dodal, že mieni podať žalobu aj na vyšetrovacie orgány a Vyšetrovací výbor Ruskej federácie, a to za ich nečinnosť. Navaľnyj pred časom oznámil, že vo voľbách v roku 2018 sa mieni uchádzať o funkciu ruského prezidenta. Prekážkou pre jeho kandidatúru je však odsúdenie za spreneveru. Navaľného advokáti sa proti rozsudku chcú odvolať na Európskom súde pre ľudské práva.


Lubyová je podľa SaS povinná učiteľom vysvetliť, prečo nerieši problémy

Iniciatíva slovenských učiteľov poukazuje na zlý stav školstva.

BRATISLAVA. Psou povinnosťou ministerky je vysvetliť učiteľom, čo v rezorte robí a prečo sa problémy v školstve neriešia, vyhlásil poslanec a tímlíder strany Sloboda a Solidarita (SaS) pre školstvo Branislav Gröhling. Reagoval na predloženie otázok ministerke školstva Martine Lubyovej Iniciatívou slovenských učiteľov, ktoré poukazujú na katastrofálny stav školstva na Slovensku. Zatiaľ sa však odpovedí zo strany ministerky nedočkali. „Je to jej rezort a jej zodpovednosť. Mala by teda vysvetliť, akú prácu na ministerstve robí, keďže po dvoch rokoch vlády Smeru, SNS a Mosta-Híd nevidíme v školstve žiadne zmeny,“ povedal Gröhling. Agentúru SITA informovala hovorkyňa SaS Katarína Svrčeková. Učitelia sa okrem iného ministerky školstva pýtali, prečo nezvýšila razantne platy učiteľom, nezjednotila financovanie školstva, nevyriešila postavenie rady školy alebo prečo nezačala zlučovať organizácie v školstve. „Veľmi sa prihovárame aj za požiadavku navýšiť počet asistentov učiteľa a ďalších odborných zamestnancov v školách. Toto je potrebné zabezpečiť, ak chceme, aby bolo inkluzívne vzdelávanie úspešné,“ tvrdí poslankyňa za SaS a odborníčka na inkluzívne vzdelávanie Zuzana Zimenová.Podľa Gröhlinga ide o legitímne otázky, ktoré poukazujú na to, že ministerstvo nakopené problémy v školstve nerieši, len ich pred sebou stále tlačí. „My sme už v januári navrhli zvýšiť nástupný plat učiteľa o viac ako 200 eur – na úroveň 912 eur. Chceme, aby sa vyrovnal priemernej mzde v hospodárstve a bol pre učiteľov atraktívnejší, lebo iba tak dostaneme mladú krv do školstva," povedal poslanec. Gröhling tiež dodal, že v parlamente SaS predkladala návrh na zjednotenie financovania školstva či otvorenie trhu s učebnicami. „Ak ministerka Lubyová chce, môže sa inšpirovať našimi návrhmi a môže ich prevziať. Musí však reagovať na otázky učiteľov a priniesť riešenia. Je to predsa jej práca a mali by sme konečne vidieť jej výsledky," uzavrel Gröhling. Iniciatíva slovenských učiteľov a študenti z iniciatívy Nie je nám to jedno protestovali 18. júna pred ministerstvom školstva a žiadali odpoveď na 11 otázok. Na otázku o zvyšovaní platov Lubyová odpovedala, že zvyšovanie platov o pevnú sumu nepovažuje za dobrý nápad. "Zvyšovanie platov o pevné sumy sa bežne nerobí. Potom môže nastať to, že ľudia, ktorí majú malý základ, môžu dostať percentuálne oveľa viac a tí, ktorí majú viac, dostanú menej. Vedie to k nivelizácii platov, čo pôsobí demotivačne," vysvetlila Lubyová s tým, že "potom sa ozývajú učitelia, ktorí odpracovali viac rokov a rastie im profil, že to narúša pomery v systéme. Takéto navyšovanie nie je systémové, preto sa platy vždy navyšujú percentuálne".


Doneckí separatisti plánujú odsun zbraní z frontovej línie

Separatisti chcú začať s odsunom zbraní, ktorých používanie je zakázané minskými dohodami.

KYJEV. Odsun vojenskej techniky z frontovej línie v samozvanej Doneckej ľudovej republike (DĽR) je naplánovaný na utorok. Informovala o tom Donecká tlačová agentúra (DAN) s odvolaním sa na predstaviteľa operatívneho velenia DĽR. Podľa neho sa malo začať s odsunom zbraní v Donbase v pondelok, ale keďže Organizácia pre bezpečnosť a spoluprácu v Európe (OBSE) nepotvrdila, že k tomuto kroku sa odhodlal aj Kyjev, plán sa nekonal. Ešte predtým líder DĽR Alexandr Zacharčenko na schôdzke s lídrom Luhanskej ľudovej republiky (LĽR) Igorom Plotnickým a zástupcom šéfa pozorovateľskej misie OBSE na Ukrajine Alexandrom Hugom vyhlásil, že jednostranný odsun zbraní nie je možný. "OBSE musí zabezpečiť zrkadlové kroky strán konfliktu," povedal Zacharčenko. Na minulotýždňovej schôdzke v bieloruskej metropole Minsk sa účastníci trilaterálnej kontaktnej skupiny pre urovnanie konfliktu v Donbase (zástupcovia Ruska, Ukrajiny a OBSE) dohodli, že obe strany konfliktu stiahnu do 20. februára všetky zbrane zakázané minskými dohodami. Tlačový tajomník vládnej, tzv. protiteroristickej operácie (ATO) na východe Ukrajiny Leonid Maťuchin však v pondelok vyhlásil, že napriek dohode o stiahnutí všetkých ťažkých zbraní z demarkačnej čiary v Donbase "ruské okupačné sily" zaútočili na pozície ukrajinských síl od polnoci päťkrát. Konštatoval, že neexistujú predpoklady na odsun zbraní a zavedenie prímeria pozdĺž frontovej línie. Situácia v Donbase sa opäť vyhrotila koncom januára, a to na viacerých úsekoch frontu. Alexander Hug 10. februára potvrdil, že až šesťnásobne vzrástol počet prípadov, keď boli do bojov nasadené ťažké zbrane, ktoré majú byť v súlade s dohodou znepriatelených strán stiahnuté zo styčnej línie. V polovici februára zástupca veliteľa operačného velenia DĽR Eduard Basurin informoval, že ukrajinské sily používajú pri útokoch raketomety, ťažké delostrelectvo, tankové kanóny, mínomety, granátomety a protilietadlové zbrane. Velenie vládnej protiteroristickej operácie (ATO) zasa informovalo, "ruské hybridné armádne sily" používajú pri útokoch na mínomety rôzneho kalibru, granátomety a protitankové strely.


Slovensko skončilo v medailovej bilancii štvrté, Mirgorodský nebol ani vo finále

ČUNOVO. Na majstrovstvách Európy juniorov a kategórie do 23 rokov v Čunove uzatvorili mladí slovenskí slalomári na divokej vode bilanciu so siedmimi vzácnymi kovmi (1-5-1). Najúspešnejšou sa stala výprava Česka s 12 medailami (4-2-6) pred Španielskom 4-0-0, Francúzskom 3-4-2, na štvrté miesto sa zaradilo Slovensko. V doterajšej histórii nazbierali slovenskí slalomári už 79 umiestení na stupňoch (31-20-28). V nedeľu už žiaden nepribudol, vo finále sa predstavilo päť lodí a najvyššie z nich skončila v juniorskom kajaku šiesta Soňa Stanovská. Finálový blok sa oneskoril, súťažná jury hneď prvé preteky v K1 junioriek prerušila po tom, čo musela upravovať 13-tu bránku. Do finále neprepracovalo päť slovenských lodí. Najväčšie sklamanie zažil obhajca titulu Marko Mirgorodský, ktorý nenaplnil postavenie jedného z najväčších favoritov na zlato. Juniorky - K1: Juniori - C1: Pretekárky do 23 rokov - K1: Pretekári do 23 rokov - C1:


.Záplavy na západe Číny si počas dvoch mesiacov vyžiadali vyše dvesto obetí

Každoročné záplavy patria v krajine medzi najničivejšie prírodné katastrofy.

PEKING. Záplavy v Číne si počas júla a augusta vyžiadali už najmenej 201 mŕtvych a 63 nezvestných. Najnovšie prípady pochádzajú z hornatej západnej provincie S´-čchuan, kde v stredu ráno nahlásili osem mŕtvych a 23 nezvestných. V júli zomrelo celkovo 154 osôb a 31 bolo nezvestných, pričom viac ako 1,3 milióna ľudí vyhľadalo dočasné prístrešky. Tajfún Lekima tento mesiac zanechal po sebe 39 mŕtvych a deväť nezvestných. Každoročné záplavy patria v Číne medzi najničivejšie prírodné katastrofy. Situáciu zhoršujú aj ľudské zásahy do horských oblastí a prírodných riečnych systémov. V roku 1998 zomrelo v dôsledku záplav v krajine vyše 3700 obyvateľov.


Na vjazde do Bratislavy treba počítať so zdržaním

V  Bratislave došlo k viacerým dopravným nehodám, dopravu riadi polícia.

BRATISLAVA. Na vjazde do Bratislavy z D1 v smere zo Senca treba rátať so zdržaním, kolóny sú až po Prístavný most. Informuje o tom Stellacentrum na svojej webstránke. "Na Prístavnom moste v smere do Petržalky sa zrazili v utorok dve nákladné autá, v dôsledku toho sa na bratislavskom obchvate vytvorila rozsiahla kolóna," povedal pre TASR jeden z bratislavských vodičov. V úseku sa zdržal približne hodinu. Následky dopravnej nehody odstraňujú aj na Ružinovskej pri križovatke s Tomášikovou v smere k obratisku električiek. Podľa Zelenej vlny RTVS sa tam zrazili dve autá a dopravu riadi polícia.


STĹPČEK PETRA SCHUTZANadišiel deň, ktorý treba zapísať do kroniky

Kočner má našliapnuté na vstup do slovenskej histórie.

Ak nie štátnym sviatkom, tak minimálne pamätným dňom sa patrí vyhlásiť 22. júl, čo je dátum prvého súdneho pojednávania s Mariánom Kočnerom. Nič menšieho než záznam v kalendári neprichádza do úvahy pre „najsledovanejší súdny proces v slovenskej histórii“, na čom sa zhodujú novinári i znalci. Konkurenciu majstrovstiev sveta v hokeji (a pod.) vytvára situácia, keď účastník každého druhého škandálu, tunela, falšovania, atď. na Slovensku, sa po štvrťstoročí (!) prvýkrát ocitá pred trestným senátom. A keďže zmenky za 69 miliónov eur nie sú tou kauzou, ktorá najviac „preslávila“ MK, dá sa predvídať, že o pojednávanie vo veci vrážd Jána a Martiny – to je to najčiernejšie na jeho zozname – bude väčší záujem (aj zahraničný) ako onehdy o hlasovanie o eurovale. Kočner má našliapnuté na vstup do slovenskej histórie až do tej miery, že sa zrejme nevyhne nominácii do ďalšej edície Najväčšieho Slováka. Presne toto aj so skutočnosťou, že 25 rokov pre neho neexistovala zvrchovanosť zákonov, sú dva javy, ktoré vydávajú slovenskej realite to najhoršie vysvedčenie.


Nehoda na britskej diaľnici si vyžiadala osem obetí a niekoľko zranených

V meste Milton Keynes sa zrazili dve nákladné autá a mikrobus.

LONDÝN. Pri nehode dvoch nákladných áut a mikrobusu na diaľnici M1 v anglickom grófstve Buckinghamshire zomrelo osem ľudí. Všetci mŕtvi pravdepodobne cestovali v mikrobuse, ktorý pochádzal z okolia mesta Nottingham, píše spravodajský portál BBC. Štyri osoby, vrátane jedného dieťaťa, pri incidente utrpeli zranenia, s ktorými ich následne hospitalizovali. K zrážke vozidiel došlo približne o 3:15 miestneho času (4:15 SELČ) v meste Newport Pagnell neďaleko Milton Keynes.V súvislosti s nehodou polícia zadržala vodičov nákladných áut podozrivých z prečinu usmrtenia nebezpečnou jazdou. Jeden z nich je okrem toho podozrivý z jazdy pod vplyvom alkoholu. Dvojica je momentálne vo väzbe.


Ak nás Orbánova vláda nechá na pokoji, aj my jej dáme pokoj, tvrdí rektor CEU

Postgraduálne štúdium, ktoré Stredoeurópska univerzita ponúka, navštevujú študenti zo 120 krajín sveta.

BUDAPEŠŤ. Spor medzi Maďarskom a Stredoeurópskou univerzitou (CEU) nie je dobrý ani pre Maďarsko, ani pre obchod, ani pre vysokoškolské vzdelávanie, povedal vo štvrtok na jednej budapeštianskej konferencii rektor CEU Michael Ignatieff. Podľa spravodajského servera Portfolio.hu rektor v reakcii na otázku z pléna povedal, že univerzita má krízový plán, avšak zdôraznil, že CEU je v Maďarsku a patrí tam. "Sme súkromnou univerzitou, zamestnávame šesťsto Maďarov a študuje u nás štyristo maďarských študentov. Máme nádej, že maďarská vláda v otázke vysokoškolského zákona týkajúceho sa CEU ustúpi a že rokovania s americkým štátom New York budú úspešné. Dovtedy ide život ďalej. Najdôležitejšie je, aby sme zostali zodpovednými občanmi. Ak nás vláda nechá na pokoji, aj my jej dáme pokoj," dodal Ignatieff. Rektor okrem iného pripomenul, že CEU bola zriadená s cieľom pomôcť transformácii celého regiónu strednej a východnej Európy. Postgraduálne štúdium, ktoré táto univerzita ponúka, navštevujú študenti zo 120 krajín sveta. Novela vysokoškolského zákona prijatá 4. apríla nariaďuje, že zahraničná univerzita môže pôsobiť na maďarskom území jedine v prípade, ak funguje aj v štáte svojho pôvodu. Ďalej podľa nových pravidiel bude pre fungovanie univerzity potrebné uzatvoriť medzištátnu dohodu medzi Maďarskom a danou krajinou. Podľa kritikov je pôvodným cieľom vlády Viktora Orbána znemožniť touto právnou úpravou fungovanie CEU, ktorú financuje americký finančník maďarského pôvodu George Soros. Proti uvedeným zmenám zorganizovali v Budapešti viacero demonštrácií. Na najväčšiu z nich prišlo 9. apríla 80-tisíc ľudí. Európska komisia poslala 26. apríla maďarskej vláde formálny list obsahujúci právnu analýzu. Je to prvý krok k začatiu právneho konania voči členskému štátu pre porušenie legislatívy EÚ. Podľa komisie je predmetná novela v rozpore s európskymi pravidlami, konkrétne so slobodou poskytovania služieb a podnikania, akademickou slobodou a právom na vzdelávanie.


SaS a Obyčajní budú v župných voľbách spolupracovať, majú troch kandidátov

Kandidátov na krajských poslancov si strany delia pol na pol.

BRATISLAVA. Opozičné strany SaS a OĽaNO-NOVA podpísali v utorok dohodu o spolupráci vo voľbách do vyšších územných celkov (VÚC). Na tlačovej konferencii to oznámil šéf liberálov Richard Sulík s tým, že politické subjekty budú spolupracovať vo všetkých ôsmich krajoch. Zatiaľ sa dohodli na troch kandidátoch na predsedov krajov, a to v Bratislavskom kraji na Jurajovi Drobovi, v Trenčianskom na Renáte Kaščákovej a v Banskobystrickom na Martinovi Klusovi (všetci SaS). Kandidátov na krajských poslancov si SaS a OĽaNO-NOVA delia pol na pol. Ak je niekde nepárny počet, o poslanca navyše bude mať tá strana, ktorá nestavia kandidáta na predsedu kraja. V oboch stranách platí, že úspešní kandidáti na predsedov krajov, ktorí sú v súčasnosti poslancami Národnej rady SR, sa mandátu v zákonodarnom zbore vzdajú. "Dnešným dňom vstupuje do platnosti dohoda medzi OĽaNO-NOVA a SaS o tom, že vo voľbách do VÚC budeme vo všetkých ôsmich krajoch postupovať spoločne. Aj keď niekde budú širšie koalície, budeme postupovať vždy spoločne," deklaroval Sulík. To, že bude v krajských voľbách po prvý raz jednokolová voľba, považujú SaS a OĽaNO-NOVA za nešťastné. "Máme ale dostatok času sa riadne pripraviť aj za nových podmienok," uistil Sulík. Líder OĽaNO-NOVA Igor Matovič upozornil, že VÚC rozhodujú ročne o viac ako miliarde eur. "Rozhodujú o kvalite ciest, nemocníc, domovoch dôchodcov či školách, ktoré patria pod kraje. Slovensko a čestní ľudia si zaslúžia nádej. Chcú vidieť, že zodpovedné strany a hnutia spolupracujú. Naše dve strany dostali vo voľbách takmer štvrtinovú podporu zo všetkých platných hlasov, preto je zodpovedné, aby sme sa spoločne stali jadrom alternatívy, ktorá sa chce postaviť voči nezodpovednosti. Tú vo VÚC praktizuje najmä Smer," povedal. Podpísaná zmluva podľa Matoviča znamená, že každá ďalšia strana či hnutie, ktoré to myslí so Slovenskom úprimne, sa môže pridať. Matovič spomenul KDH či SMK. "Je zodpovedné podať týmto stranám pomocnú ruku. Chceme zjednotiť demokratickú opozíciu. Vylučujeme spoluprácu jedine so stranami Smer a ĽSNS," dodal Matovič s tým, že vážnymi kandidátmi OĽaNO-NOVA na predsedov krajov sú poslanci Jozef Viskupič v Trnavskom kraji a Erika Jurinová v Žilinskom.


Kanada posilňuje pohraničné hliadky, pribúda žiadateľov o azyl z USA

Do provincie Québec prišlo už 452 žiadateľov o azyl, v rovnakom období pred rokom ich bolo 137.

OTTAWA, WASHINGTON. Kanadská polícia posilňuje vzhľadom na rastúci počet žiadateľov o azyl svoje početné stavy na hraniciach s USA. Pohraničná agentúra CBSA i Kráľovská kanadská jazdná polícia (RCMP) zvýšili počet príslušníkov v provincii Québec, informovali v pondelok obe inštitúcie na tlačovej konferencii. S cieľom vyrovnať sa s rastúcim počtom žiadateľov o azyl prichádzajúcich zo Spojených štátov bolo zriadené aj dočasné prijímacie stredisko, informovala agentúra Reuters. Centrum je zriadené v mestečku Lacolle, kde sa nachádza najväčší a najrušnejší hraničný prechod v provincii Québec. Polícia tam žiadateľov predbežne identifikuje a zistí, či nie sú hrozbou alebo niečo nepašujú. Pracovníci Pohraničnej agentúry im následne odoberú odtlačkov prstov a tiež ich vypočujú. Ak predstavujú hrozbu, sú zadržaní, ak nie, môžu podať žiadosť o azyl, zatiaľ čo čakajú na rozhodnutie úradov.Podľa agentúry prišlo v januári do provincie Québec až 452 žiadateľov o azyl, pričom v rovnakom období pred rokom ich bolo len 137. Prechod žiadateľov o azyl z USA do Kanady je v skutočnosti nelegálny, pretože vláda v Ottawe považuje susednú krajinu za bezpečnú. Vzhľadom na prísny kurz nového amerického prezidenta Donalda Trumpa proti prisťahovalcom organizácie ako Amnesty International požadujú od Ottawy zrušenie dohody o vracaní utečencov.Kanadský premiér Justin Trudeau na rozdiel od Trumpa vyhlásil, že utečenci sú v jeho krajine vítaní bez ohľadu na náboženské vyznanie.


Na Lesbose chcú zmenu, zariadenia pre migrantov sú preplnené

ATÉNY. Obyvatelia gréckeho ostrova Lesbos sa v pondelok na výzvu tamojších úradov zúčastnili na protivládnych protestoch s cieľom naliehať na zmenu politiky Európskej únie v otázke zadržiavania utečencov a migrantov na gréckych ostrovoch. Na ostrove Lesbos zostali zavreté obchody, úrady, materské školy i lekárne. Desiatky ľudí sa potom zišli na hlavnom námestí ostrova a vyzvali vládu, aby žiadateľov o azyl previezla do pevninskej časti Grécka. Na Lesbose a štyroch ďalších ostrovoch v blízkosti Turecka uviazli tisíce žiadateľov o azyl po tom, ako EÚ uzavrela v marci 2016 dohodu s Ankarou. Tou sa uzavrela migračná trasa cez more z tureckého pobrežia do Grécka a odtiaľ ďalej do prosperujúcej časti Európy. Grécke úrady časť žiadateľov o azyl presunuli na pevninu. Grécka vláda a EÚ však podľa agentúry AP ignorovali žiadosti starostov Lesbosu i neďalekých ostrovov Chios, Samos, Leros a Kos, aby umožnili odcestovať na grécku pevninu aj väčšiemu počtu migrantov. V dôsledku toho sú ostrovné záchytné zariadenia preplnené. Starosta mesta Lesbos Spyros Galinos vo svojom vyhlásení v pondelok uviedol, že Lesbos nie je väzením pod holým nebom a "my nedovolíme, aby ho niekto takto vnímal". Upozornil, že "Lesbos je v stave núdze". Na Lesbose je v súčasnosti uviaznutých viac než 8000 migrantov a utečencov, aj keď kapacita tamojších zariadení postačuje na prijatie 1500 osôb, dodáva AP. Ľudskoprávne organizácie podľa agentúry Reuters označujú podmienky v utečeneckých táboroch v Grécku za nevyhovujúce. Kvôli podmienkach v táboroch či pomalosti azylových procedúr medzi utečencami na Lesbose niekoľkokrát vypukli násilnosti.


Štát chce daň z digitálnych služieb

Digitálne podnikanie sa podľa ministerstva financií líši od tradičného v spôsobe tvorby hodnoty.

BRATISLAVA. Na Slovensku sa má zaviesť nová daň z digitálnych služieb. Vyplýva to z predbežnej informácie o príprave návrhu zákona, ktorú zverejnilo Ministerstvo financií (MF) SR na legislatívno-právnom portáli Slov-lex. Medzirezortné pripomienkové konanie legislatívy by malo odštartovať v septembri tohto roka. Novej dani budú podliehať výnosy z poskytovania digitálnych služieb, za ktoré sa bude považovať predaj on-line reklamného priestoru, sprostredkovateľské služby spočívajúce v prepojení podnikateľov so spotrebiteľmi a predaj dát používateľov, ak tieto služby boli dodané nerezidentom. MF uviedlo, že Európska komisia predstavila v marci tohto roka návrh smernice o spoločnom systéme zdanenia digitálnych služieb formou dane z výnosov z poskytovania určitých digitálnych služieb a následne sa v apríli 2018 začali v pracovnej skupine pre daňové otázky Rady EÚ technické rokovania. Dôvodom je, že súčasné pravidlá zdaňovania boli vytvorené pre tradičné podniky a sú založené na zásade, že zisky by sa mali zdaniť tam, kde sa vytvára hodnota. "Keďže digitálne spoločnosti môžu podnikať cezhranične bez fyzickej prítomnosti, aplikácia existujúcich pravidiel zdaňovania na digitálnu ekonomiku viedla k vzniku nesúladu medzi miestom zdanenia a miestom, kde sa skutočne vytvárajú hodnoty," priblížil rezort financií. Digitálne podnikanie sa navyše podľa MF líši od tradičného z hľadiska spôsobu tvorby hodnoty. "Tvorba hodnoty v digitálnych podnikoch je založená na príspevku konečných používateľov a na význame nehmotného majetku. Prijatie tohto návrhu je potrebné pre vyrovnanie zdanenia klasických a digitálnych podnikov," zdôvodnilo potrebu prijatia návrhu ministerstvo.


Rumunský vodič mikrobusu si vlastnú smrteľnú nehodu natáčal

Vodič očividne nestratil kontrolu nad vozidlom, avšak namiesto šoférovania sa venoval četovaniu, pričom chvíľu natáčal aj seba za volantom.

BUDAPEŠŤ. Rumunské webové servery zverejnili v stredu videozáznam, ktorý v utorok pri zrážke s protiidúcim nákladným autom v Maďarsku natočil sám vodič rumunského mikrobusu. Pri čelnej zrážke zahynulo všetkých deväť ľudí mikrobusu. Podľa maďarského spravodajského portálu borsonline.hu vodič počas riadenia vozidla četoval naživo na Facebooku. Na videozázname počuť hlasnú hudbu z auta a vidieť, ako vodič predbieha iné vozidlá, pričom sa oproti rúti nákladné auto. Server poznamenal, že vodič očividne nestratil kontrolu nad vozidlom, avšak namiesto šoférovania sa venoval četovaniu, pričom chvíľu natáčal aj seba za volantom. Záznam poskytol médiám jeho známy. Pri zrážke nákladného auta a mikrobusu s rumunským evidenčným číslom zomrelo v utorok podvečer pri obci Ceglédbercel sedem mužov a dve ženy. Autá sa zrazili na 59. kilometri štátnej cesty č. 4. Vodič nákladného auta bol zranený. Polícia cestu po nehode uzatvorila. Cestujúcich museli zo zdemolovaného mikrobusu vytiahnuť hasiči.


Bratislava Capitals v príprave zdolala slovenského majstra, Poprad prehral s Krakovom

BRATISLAVA. Hokejisti Dukly Trenčín prehrali vo štvrtkovom prípravnom zápase so Vsetínom 3:4. Ďalší účastník Tipsport Ligy HK Poprad podľahol Cracovii Krakov 1:2. Úradujúci majster HC'05 iClinic Banská Bystrica prehral s HC Bratislava Capitals 3:6. VHK ROBE Vsetín - Dukla Trenčín 4:3 (1:1, 2:2, 1:0) Góly: 8. Březina, 24. Procházka, 38. Teper, 55. Procházka - 15. Lapšanský, 21. Mikyska, 40. Mikyska HK Poprad - Comarch Cracovia Krakov 1:2 (0:0, 0:1, 1:1) Góly: 54. Štrauch - 35. Mikula, 46. Drzewiecki HC Bratislava Capitals - HC'05 iClinic Banská Bystrica 6:3 (2:1, 1:2, 3:0) Góly: 11. Lukáčik, 18. Varga, 35. Hudec, 44. Slovák, 46. Sloboda, 52. Šalka - 2. Hrnka, 22. Hickmott (tr. str.), 34. Biro


Carrefour je bližšie konkurzu, štát zablokoval Špirkov plán záchrany

Obchodný reťazec chcel svojim veriteľom splatiť tri percentá zo svojich dlhov.

BRATISLAVA. Obchodný reťazec Carrefour sa nemusí nakoniec zachrániť a môže skončiť v konkurze. Plán podnikateľa a bývalého partnera finančnej skupiny Penta Jozefa Špirka získať kontrolu nad predajňami značky Carrefour a veriteľom vyplatiť len 3 percentá dlhu zablokoval štát. Informáciu priniesol denník N.  Na schôdzi veriteľov obchodnej firmy Retail Value Stores, ktorá prevádzkuje spomínané obchody, zástupcovia štátu hlasovali proti reštrukturalizačnému plánu a firmu tak posunuli bližšie k vyhláseniu konkurzu a rozpredaju majetku. Obchodný reťazec dlhuje štátu najmä pre pokuty, ktoré štát predajniam dal a nezaplatil. Ako napísal denník N väčšinu týchto pohľadávok ministerstva pôdohospodárstva reštrukturalizačný správca neuznal. Rezort však tieto kroky spochybnil.  Celková výška priznaných pohľadávok všetkých veriteľov dosiahla 17,5 milióna eur, prihlásených bolo celkovo za približne 20 miliónov. Reťazec navrhol, že zo svojich dlhov splatí len tri percentá.   O všetkom však bude rozhodovať súd. Ak by sa firma do konkurzu dostala, veritelia by dostali podiel na predanom majetku firmy. To, či Retail Value Stores pôjde skutočne do konkurzu, musí povedať súd. Ak by sa firma do konkurzu dostala, veritelia by dostali podiel na predanom majetku firmy. Špirko spoločnosť ovládol v čase, keď firma už navrhla odpisovanie svojich dlhov. Jej opätovný rozbeh vrátane vyplatenia 430-tisíc eur veriteľom mala financovať Prima banka patriaca skupine Penta. Investičná skupina Penta je finančným partnerom firmy NAMAV, ktorá je 45-percentným akcionárom spoločnosti Petit Press, vydavateľa denníka SME.


Slovenskí hokejisti do 18 rokov porazili Maďarov a stali sa celkovými víťazmi Turnaja olympijských nádejí

BRATISLAVA. Slovenskí hokejoví reprezentanti do 18 rokov sa stali víťazmi Turnaja olympijských nádejí v Budapešti. Zverenci trénera Ivana Feneša triumfovali v sobotňajšom záverečnom vystúpení na podujatí nad domácimi Maďarmi 9:3. Slováci v sobotu nadviazali na výsledky z uplynulých dvoch dní, keď najskôr v piatok vyhrali nad rovesníkmi z Talianska (5:0) a v sobotu si poradili aj s protivníkmi z Poľska (3:1). Maďarsko "18" – Slovensko "18" 3:9 (2:2, 0:3, 1:4)


Turecký prezident tvrdí, že Izrael pácha v Gaze genocídu

Izraelská armáda potlačila násilné protesty Palestínčanov v pohraničnej oblasti.

ISTANBUL. Turecký prezident Recep Tayyip Erdogan v súvislosti s dianím v pásme Gazy obvinil v pondelok Izrael z genocídy. Vyhlásil to v deň, kedy desiatky palestínskych demonštrantov zastrelili príslušníci izraelskej armády v blízkosti hraníc medzi pásmom Gazy a Izraelom, píše agentúra Anadolu. "Izrael uskutočňuje genocídu. Preklínam túto ľudskú drámu a genocídu bez ohľadu na to, z ktorej strany pochádza, či z Ameriky alebo Izraela," povedal Erdogan počas návštevy Británie. Turecký prezident tiež v krajine v súvislosti s úmrtiami vyhlásil trojdňový smútok a v Istanbule na piatok zorganizoval veľký pochod. Izraelská armáda potlačila v pondelok násilné protesty Palestínčanov v pohraničnej oblasti medzi Izraelom a pásmom Gazy, ktoré je pod kontrolou palestínskeho militantného hnutia Hamas. Násilnosti si vyžiadali podľa predstaviteľov palestínskeho ministerstva zdravotníctva, ktorých citovala stanica Sky News, najmenej 58 mŕtvych a približne 2771 zranených. Stalo sa tak po tom, ako v Jeruzaleme slávnostne otvorili veľvyslanectvo Spojených štátov presťahované z Tel Avivu. Turecko medzitým v reakcii na presun amerického veľvyslanectva v Izraeli povolalo na konzultácie do Ankary svojich veľvyslancov z Washingtonu a Tel Avivu. Uviedol to hovorca tureckej vlády Bekir Bozdag, ktorý podľa Anadolu dodal, že turecký parlament ohľadom diania v Gaze zvolá zasadnutie. Postup Izraela v pásme Gazy v Turecku odsúdila aj sekulárna opozícia, kurdské skupiny, ľavicové kruhy, ako aj vláda a islamistické organizácie. Tisíce ľudí protestovali už v sobotu v uliciach Istanbulu proti rozhodnutiu Spojených štátov premiestniť americké veľvyslanectvo, pričom pálili americké a izraelské vlajky. Protestujúci tiež odsúdili násilné strety na hraniciach medzi Izraelom a pásmom Gazy, ktoré si vyžiadali veľký počet obetí, napísala agentúra AP. Demonštranti počas pochodu niesli transparenty s nápismi, ako napríklad "Jeruzalem patrí moslimom" a skandovali heslá volajúce po svätej vojne a umučení. Pochod zvolala turecká humanitárna organizácia IHH. AP pripomenula, že v roku 2010 bolo na palube lode IHH pri zásahu izraelského komanda zabitých deväť aktivistov. Loď bola súčasťou šesťčlennej flotily smerujúcej s humanitárnou pomocou do pásma Gazy.


Pri explózii bomby v Mali zahynuli štyria príslušníci mierovej misie OSN

Ďalší štyria príslušníci mierového zboru utrpeli zranenia.

DAKAR. Štyria príslušníci mierovej misie OSN v Mali zahynuli pri explózii bomby, ktorá zasiahla ich vozidlo v regióne Mopti v strednej časti krajiny. Informovala o tom agentúra AP s odvolaním sa na vyhlásenie OSN. Šéf mierovej misie OSN v Mali Mahamat Saleh Annadif v stredu uviedol, že útok na mierotvorcov sa odohral na ceste medzi obcou Boni a mestom Douentza. Štyria ďalší príslušníci mierového zboru utrpeli vážne zranenia a následne boli hospitalizovaní. Generálny tajomník OSN António Guterres útok ostro odsúdil a zdôraznil, že útoky zamerané proti mierovým silám OSN môžu byť na základe medzinárodného práva vojnovými zločinmi. Obeťami sú podľa neho ich príslušníci z Bangladéša. Annadif ďalej informoval, že v regióne Ségou podobným spôsobom zahynulo šesť tamojších vojakov. Dodal, že misia OSN v Mali v súčasnosti v strednej časti krajiny posilňuje svoj bezpečnostný systém. Misia OSN v Mali, ktorú tvorí vyše 11-tisíc vojakov a policajtov, má za úlohu stabilizovať túto nepokojnú západoafrickú krajinu. Vzhľadom na prítomnosť početných militantných skupín najmä na severe Mali patrí táto misia medzi najnebezpečnejšie na svete.


Merkelová navštívila sýrskych utečencov v Libanone

Nemecká kancelárka navštívila verejnú školu v libanonskom Bejrúte, ktorú navštevujú aj sýrski utečenci.

BEJRÚT. Nemecká kancelárka Angela Merkelová navštívila verejnú školu v libanonskom Bejrúte, ktorú navštevujú aj mnohí sýrski utečenci. Politička sa v piatok stretla so študentmi zmiešanej školy, pričom im rozdávala dresy nemeckého národného futbalového tímu, ktorý momentálne súťaží v Rusku na majstrovstvách sveta, a hádzala si s nimi loptu. "Pokúšame sa ti zaobstarať vzdelanie," prihovorila sa počas návštevy Merkelová jednému zo študentov v angličtine.Merkelová je v Libanone, kde žije vyše milión sýrskych utečencov, od štvrtka. Vo svojom programe má tiež stretnutia s predstaviteľmi štátu, podnikateľmi a zástupcami agentúr Organizácie Spojených národov.Ceste do Libanonu predchádzala návšteva Jordánska, ktorému Merkelová prisľúbila pôžičku vo výške 100 miliónov dolárov (v prepočte 86,6 milióna eur), ktorá je dodatkom k ich bilaterálnej pomoci. Kancelárka v krajine tiež navštívila Nemecko-jordánsku univerzitu, kde diskutovala so študentmi.Nemecká kancelárka vycestovala na Blízky východ v čase sporu v jej vládnej koalícii ohľadom prisťahovaleckej politiky. Kresťansko-sociálna únia Bavorska (CSU), ktorá je menšou stranou dvojbloku, s Merkelovej Kresťanskodemokratickou úniou Nemecka (CDU), požaduje, aby niektorých utečencov otáčala už na hraniciach a dala jej dva týždne na to, aby dosiahla dohodu s ostatnými členskými krajinami EÚ o novej spoločnej európskej utečeneckej politike. Nemecký minister vnútra a líder CSU Horst Seehofer uviedol, že ak sa tak nestane, začne podnikať v oblasti utečeneckej politiky samostatné kroky. V nedeľu sa v Bruseli uskutoční summit európskych lídrov o migrácii vedený Nemeckom a Francúzskom, aby prediskutovali potenciálne riešenia.


Kam odovzdať starú autobatériu, pneumatiky, motorový olej?

Odpad nehádžte do prírody, môžete ho odovzdať na spracovanie.

V garážiach či šopách sa skrývajú rôzne poklady - a najmä množstvo odpadu. Staré dielce z áut v lepšom prípade končia odložené niekde v kúte čakajúc na vypratanie, v horšom prípade sa ich ľudia zbavujú vyhodením do prírody. Kam odovzdať starú autobatériu Kam odovzdať použitý motorový olej a olejový filter Mnohí domáci majstri si tiež na svojom aute radi sami menia olej. Ten použitý v lepšom prípade odložia do zabudnutia, v horšom prípade s ním moria drevo či ho vylievajú do trávy. Podobný osud zvykne mať aj olej zo záhradných nástrojov, napríklad kosačky či motorovej píly. Medzi najčastejšie druhy automobilového odpadu patria ojazdené pneumatiky, staré autobatérie či použitý motorový olej. Pneumatiky niektorí využívajú pri budovaní záhrady či detského ihriska ako hojdačku, autobatérie žiaden užitočný druhý život nečaká. Všetky druhy automobilového odpadu však dokážete odovzdať na ekologickú likvidáciu. Ojazdené pneumatiky môžete odovzdať bezplatne v každom pneuservise alebo predajni pneumatík. Podľa zákona o odpadoch je každý distribútor, ktorý predáva pneumatiky alebo ktorý prezúva pneumatiky aj bez ich predaja, povinný zabezpečiť zber ojazdených pneumatík. Spätný zber musí byť bez ohľadu na značku alebo typ pneumatík bezplatný, nesmie sa viazať na kúpu nových pneumatík. V cene každej pneumatiky je totiž zahrnutý takzvaný recyklačný poplatok, preto by motoristi nemali za odovzdanie pneumatík ďalej platiť. Informácia o zaplatenom recyklačnom poplatku by mala byť uvedená na predajnom doklade. „Po viac ako roku účinnosti nového zákona o odpadoch sa ukazuje, že verejnosť nevie o svojich právach. Ani časť distribútorov pneumatík si nie je istá, aké má všetky povinnosti. Našou kampaňou chceme prispieť k ochrane životného prostredia, keďže práve ojazdené pneumatiky neraz končia v prírode,“ predstavuje zámery osvetovej kampane Radim Filák zo spoločnosti ELTMA. Starú autobatériu môžete odovzdať v každej predajni autobatérií, čiže v predajniach s náhradnými dielmi, v autoservisoch a na niektorých čerpacích staniciach. Podobne ako pri pneumatikách, zákon o odpadoch ustanovuje rovanké povinnosti aj pre distribútorov batérií a akumulátorov. Každý distribútor musí ponúkať aj spätný zber. Bezplatne a bez viazania na kúpu iného tovaru. Preto nájdeme napríklad v potravinách či obchodoch s elektronikou aj menší "smetný kôš", určený na odovzdávanie starých batérií. Predajcovia autobatérií by mali o tejto možnosti informovať na svojej webstránke. Napríklad obchod s náhradnými dielmi a príslušenstvom Autokelly o tom na webe nepíše. Motorový olej sa dá odovzdať na zbernom dvore, musí byť v pôvodnom obale.  Likvidácia použitého motorového oleja je trochu zložitejšia. Ide o nebezpečnú látku - jedna kvapka dokáže znehodnotiť tisíc litrov vody, navyše pri výmene oleja vznikne okrem použitého oleja aj odpad v podobe olejového filtra a nádoby na olej. Zákon o odpadoch neustanovuje nikomu povinnosť zberu použitého motorového oleja. V zákone sa píše len to, že motorový olej sa musí spracovať oddelene od ostatných odpadov. Nesmie sa miešať s inými odpadmi a je zakázané ho vypúšťať do vody alebo pôdy. Je to priestupok, za ktorý môže okresný úrad uložiť pokutu do výšky 2 500 eur. Likvidácia oleja je nákladná, nemôžete ho bezplatne odovzdať na čerpacích staniciach ani v autoservisoch. Pre zaujímavosť, na 162 čerpacích staniciach siete Slovnaft v 84 mestách môžete bezplatne odovzdať použitý kuchynský olej. Slovnaft ho totiž dokáže využiť ako biozložku do motorovej nafty. Najväčšiu šancu na likvidáciu použitého motorového oleja máte v zberných dvoroch. V Bratislave je to zberný dvor na Ivanskej ceste. Fyzická osoba môže odovzdať päť litrov motorového oleja v pôvodnom balení. O možnosti odovzdania oleja na zbernom dvore je lepšie sa vopred informovať - alebo si ho nechať vymeniť (hoci aj v neznačkovom) autoservise, ktorý sa o likvidáciu postará.


Seehofer je hrozbou pre Európu, uviedla šéfka nemeckých socialistov

Minister vnútra a bavorský premiér sú podľa Nahlesovej na ceste k nemeckému brexitu.

BOCHUM. Predsedníčka Sociálnodemokratickej strany Nemecka (SPD) Andrea Nahlesová varovala v sobotu pred závažnými dôsledkami, ktoré by mal rozpad vládnej koalície v Berlíne, vyprovokovaný bavorskými kresťanskými demokratmi, pre Nemecko i celú Európu. Spolkový minister vnútra Horst Seehofer a bavorský premiér Markus Söder z Kresťanskosociálnej únie Bavorska (CSU) sú "na ceste k nemeckému brexitu", vyhlásila Nahlesová na krajinskom zjazde SPD v Severnom Porýní-Vestfálsku. "Seehofer je hrozbou pre Európu," tvrdí šéfka koaličnej SPD s tým, že jej strana nepripustí jednostranné kroky CSU. Nahlesová vidí podľa vlastných slov mnohé paralely k politike konzervatívcov v Británii. Tí v dôsledku vnútrostraníckeho sporu napokon pripustili referendum o členstve Spojeného kráľovstva v Európskej únii, čo viedlo k brexitu. Britskí konzervatívci roky kritizovali EÚ a podnikali bezohľadné jednostranné kroky, uviedla Nahlesová. "Koho prekvapí, že po dlhoročnom ohlušovaní to občianky a občania vezmú vážne a postavia sa proti Európe?" citovala ju agentúra DPA. CSU vedie s kancelárkou Angelou Merkelovou (CDU) mocenský boj, ktorému všetko podriaďuje, tvrdí Nahlesová. Seehofer dal Merkelovej termín do konca júna na to, aby našla s partnermi v EÚ riešenia sporu okolo azylovej politiky. V opačnom prípade chce využiť svoju právomoc ministra vnútra a nariadiť vracanie migrantov, ktorí sú už zaregistrovaní v iných členských štátoch Únie, z nemeckej hranice. Merkelová je proti takýmto unilaterálnym opatreniam a s odvolaním sa na politické kompetencie svojho úradu nepriamo hrozí Seehoferovi odvolaním. To by však bolo pravdepodobne koncom tzv. veľkej koalície v Berlíne, píše DPA. Sám Seehofer v rozhovore pre sobotňajšie vydanie denníka Süddeutsche Zeitung povedal, že v spore s Merkelovou neustúpi. Zopakoval, že nariadi nevpúšťanie niektorých skupín migrantov cez nemecké hranice, ak sa nenájde prijateľné riešenie záležitosti. Seehofer konštatoval, že by bolo mimoriadne nezvyčajné, keby Merkelová vetovala jeho plány využitím svojich politických právomocí. "Nedovolíme, aby sa to stalo," vyhlásil a dodal, že úrad kancelárky "urobil z komára somára". Uviedol okrem toho, že nikdy nenavrhoval úplné uzavretie hraníc. "Je to o tom, aby sme boli schopní odmietať (vstup) účinne," zdôraznil. Budúci utorok sa uskutoční stretnutie vedúcich predstaviteľov koaličných strán, priblížila tiež Nahlesová. SPD sa podľa nej už interne pripravuje na scenár skorých predčasných volieb. Odchádzajúci šéf SPD v Severnom Porýní-Vestfálsku Michael Groschek na krajinskom zjazde v meste Bochum obvinil CSU z toho, že Merkelovú oslabuje cielene. "Keď bude Horst Seehofer o desať dní ešte v úrade, bude Merkelová v podstate už len vicekancelárkou," vyhlásil Groschek.


Bol na dne, a tak si zvolil blond. Génius zničil klub, čo minul najviac na svete

Messi je najlepší na svete a kto o tom pochybuje, je naivný, vravel tréner Barcelony Luis Enrique.

BRATISLAVA. Na svete je iba dvadsaťpäť krajín, ktorých hrubý domáci produkt presahuje výnos futbalového priemyslu. A jeho hlavným šoumenom je už roky Lionel Messi. Sám futbal v televízii nesleduje, ale priznáva, že bol dlho závislý od počítačových hier. Na PlayStation hral sám seba, ale nebol taký úspešný ako na skutočnom ihrisku. Spisovateľ Leonard Faccio v knihe s názvom "Chlap, ktorý chodí všade neskoro" opisuje Messiho takto: „Podobá sa usmievavému klaunovi z pantomímy, ktorý každú chvíľu mení výraz tváre. Má rovnaký výzor ako detskí gymnasti. Stojí na nohách, ktoré sú samé svalstvo, a šľachy má napäté ako tetivu. A pritom sa okolo seba pozerá plachým a zvedavým výrazom.“ Messiho strava sa skladá z piatich základných potravín. Voda, olivový olej, celozrnné cereálie, ovocie a zelenina. Každý deň opakuje z poverčivosti to isté. Poobede si zdriemne. Namiesto do postele si však sadne do kresla. Oblečený, v čom príde z tréningu. Siesta trvá zhruba tri hodiny. Messi tak dodržiava rituál z detstva, ktorý mu pomáhal regenerovať. Možno aj preto je taký výnimočný. „Messi je najlepší na svete a kto o tom pochybuje, je naivný,“ vravel pre médiá tréner Barcelony Luis Enrique. Jeho tím v stredu zdolal v súboji Ligy majstrov Manchester City jasne 4:0. Messi vyškolil lídra anglickej ligy troma gólmi, na ďalší prihral Neymarovi. Po kľučkách a faule na Messiho mala Barcelona navyše výhodu penalty. Argentínčan ju priateľsky prenechal Neymarovi, ktorý ju však ľahkovážne zahodil. Po zápase opúšťal Messi ihrisko už tradične, ako keď strelí hetrik. S loptou pod pažou a tváril sa pritom ako dieťa, ktoré dostalo darček.  Barcelona čelila Manchestru City v Lige majstrov už piatykrát a zakaždým vyhrala. Hostia, ktorí pred sezónou minuli na nákupy posíl rekordných zhruba dvesto miliónov eur, jej však tentoraz výrazne pomohli školáckymi chybami. Trebárs pri prvom góle sa stopér Fernandinho pred Messim pošmykol a komicky spadol na zadok. Brankár Claudio Bravo akoby zabudol, že už ho Barcelona neplatí. Nešikovne prihral svojmu bývalému spoluhráčovi. Keď chcel napraviť chybu a zabrániť tomu, aby ho Suárez prehodil, zahral pred šestnástkou nedovolene rukou. Dostal červenú kartu. „Barcelona je najlepší tím sveta a je to ešte ťažšie, keď proti nej hráte v oslabení. Boli sme odvážni, sotva môžem hráčom niečo vyčítať. Náš tím je v prestavbe,“ tvrdil tréner City Pep Guardiola. Práve on v minulosti ešte ako tréner Barcelony najviac dokázal vyťažiť z Messiho potenciálu. „Môžete sa pripraviť ako najlepšie viete, ale keď Messi nemá zlý deň, tak ho jednoducho nezastavíte,“ vravel Guardiola. Keď v roku 2005 preberal slávny Brazílčan Ronaldinho cenu pre najlepšieho hráča sveta, ceril sa a vyhlásil: „Som vraj najlepší na svete, a pritom nie som najlepší ani vo svojom klube.“ Brazílčan už vtedy poukazoval na Messiho. Argentínčan mal pritom iba osemnásť. Bývalé eso Barcelony Ludovic Giuly spomínal na chvíľu, keď sa Messi prvýkrát objavil na tréningu prvého tímu. „Mal šestnásť, no aj tak nás na všetkých ničil. Okopávali ho zo všetkých strán, aby sa vyhli zosmiešneniu, no on na to nepovedal nič. Vždy len vstal a pokračoval," opisoval Giuly. „Bolo to neuveriteľné. Bol schopný prejsť cez štyroch hráčov a skórovať, pričom aj stopéri hrávajúci v základnej zostave z neho boli nervózni. Išli naňho tvrdo, no nepomohlo to. Bol to mimozemšťan. Znemožnil nás všetkých," dodal. Argentínčan však nedávno prežíval ťažké chvíle. Aj preto si v lete pred sezónou prefarbil vlasy na blond, čím šokoval fanúšikov. „Bol som zlomený, úplne na dne. Akoby sa všetko zrútilo a ja som stál nad troskami. Chcel som spraviť niečo symbolické, čo by mi pomohlo odpútať sa od minulosti.“ Messi narážal na majstrovstvá Južnej Ameriky. Bola to jeho tretia strieborná medaila za sebou. Argentínu doviedol do veľkého finále, ale zakaždým prehral. Raz po predĺžení, dvakrát po penaltách. „Chcel som mať pocit, že začínam od nuly,“ vysvetľoval zmenu účesu. V tejto sezóne od začiatku exceluje. V desiatich zápasoch dal dvanásť gólov, pri ďalších šiestich asistoval. Nedávna prestávka pre zranenie slabín ho nezabrzdila. Jeho najväčší konkurent v boji o Zlatú loptu pre najlepšieho hráča sveta Cristiano Ronaldo z Realu Madrid po zranení zaostáva. Má na konte štyri góly a štyri asistencie pri rovnakom počte zápasov. Messi má navrch aj v štatistikách od začiatku kalendárneho roku - dal 47 gólov a na 24 prihral. Ronaldo má na konte 41 gólov a dvanásť prihrávok. Portugalčan sa však môže pýšiť titulom majstra Európy a víťazstvom v Lige majstrov. Tento text ste mohli čítať vďaka tomu, že platíte za obsah. Vážime si to.


Nemecko zatvára brány. Čo sa deje s utečencami, ktorých cez hranice nepustia?

Nemeckí policajti hliadkujú aj v Rakúsku. Ak vo vlaku nájdu utečencov, zabránia im v ceste cez hranice.

SALZBURG. Vlak smerujúci do Mníchova prichádza podvečer na stanicu do Salzburgu. Dnu vstupujú dvaja nemeckí policajti. Hľadajú utečencov, preto sa len zbežne pozrú na ľudí so svetlou pleťou, vypočujú skupinu arabských turistov a Hispánca z Chicaga. Na poslednom sedadle posledného vozňa hliadka objaví Šakiru Sarváriovú. Na ceste z Kandaháru je mladá afganská matka už osem mesiacov. V rukách pevne drží svojho sedemnásťmesačného syna. Sedemročná dcéra sa tisne k matke, nervózne sa pozerá na policajtov. Už sú len jednu stanicu od svojho cieľa: Nemecka, zasľúbenej krajiny utečencov. Ešte sa tam však nedostali a po tom, ako v roku 2015 prijalo viac ako milión utečencov, už Nemecko neprijíma ľudí tak nadšene. V skutočnosti kontroly na hraniciach znamenajú, že utečenci, ktorí sa dostali až takto ďaleko, majú najmenšiu šancu dostať sa do Nemecka od minuloročného vypuknutia krízy. Utečenecká kríza mení politiku v európskych krajinách, Nemecko potichu svoje brány zatvára. „Váš pas,“ hovorí jeden z nemeckých policajtov, ktorí podľa medzivládnej dohody môžu ešte na rakúskom území zastaviť utečencov na ceste do Nemecka. Sarváriová reaguje len prosebným pohľadom a ukazuje prázdnu dlaň. „Kam idete?“ pýta sa policajt pomaly. Sarváriová len nervózne trhá svojou ružovou šatkou na hlave. Syn v rukách sa začína vrtieť a mrnčať. Vystrašená dcéra má slzy na krajíčku. „Do Nemecka,“ odpovedá Sarwáriová. „Do Nemecka.“ Policajti len zavrtel hlavou. „Budete musieť ísť s nami,“ dodal. Keď v septembri 2015 prichádzali do Európy tisíce utečencov denne, nemecká kancelárka Angela Merkelová vydala ohromujúce vyhlásenie. V reakcii na vojny na Blízkom východe vyhlásila, že Nemecko „nemá limit“ na počet utečencov, ktoré môže prijať. Vďaka tomuto prísľubu a vďaka jednému z najštedrejších sociálnych systémov na svete sa z Nemecka stal vysnívaný raj pre ľudí na úteku. To sa však už pomaly začalo meniť. Od marca sa sprísnili kontroly na hraniciach Turecka a balkánska cesta sa uzavrela. Výrazne klesol aj počet prichádzajúcich. No stovky utečencov – prevažne zo Sýrie, z Iraku, Afganistanu a zo subsaharskej Afriky – sa týždeň čo týždeň snažia dostať do Nemecka. Krajina, ktorá minulý rok prijala viac utečencov ako zvyšné krajiny Európy dokopy, sprísňuje pravidlá na príchod nových ľudí. V auguste Nemecko odmietlo 1070 z 2300 utečencov, ktorých zastavilo na svojej strane hranice s Rakúskom. To je 46 percent. V januári, keď utečenecká kríza vrcholila, Nemci odmietali len sedem percent ľudí. Nemeckí predstavitelia hovoria, že vďaka menšiemu počtu utečencov majú teraz šancu podrobnejšie skúmať prichádzajúcich ľudí a oddeľovať ekonomických migrantov od skutočných utečencov. Preto konajú efektívnejšie. Podľa kritikov však v tomto zachádza krajina príliš ďaleko a môže sa stať, že ľudia, ktorí majú na azyl v Nemecku nárok, nedostanú ani šancu oň požiadať. Mnohí z tých, ktorí teraz prichádzajú, už majú v Nemecku rodiny a snažia sa takto obísť niekoľkoročný proces zjednocovania rodín. „Skutočnosť v dnešnom Nemecku je odlišná od utečeneckej rozprávky z minulého leta,“ hovorí Karl Kopp, hovorca mimovládky Pro Asyl, ktorá utečencom pomáha. Nemecké úrady sú zaplavené státisícmi žiadostí o azyl z minulého roka. Vlani minulo 5,3 miliardy eur na pomoc a ubytovanie pre utečencov, čo je viac ako dvojnásobok oproti roku 2014. O narastajúcom napätí hovoria aj nedávne kolízie medzi utečencami a krajnými pravičiarmi. Nemecká polícia zas vyšetruje 60 prípadov podozrení, že sa utečenci spájali s islamskými militantmi. A možno ten najdôležitejší dôvod zmeny politiky: Kresťanskodemokratická únia kancelárky Merkelovej stráca pre jej postoje k utečencom preferencie. Oslabila sa už v niekoľkých miestnych voľbách, hlasy, naopak, získava protiislamská populistická strana Alternatíva pre Nemecko. O rok pritom parlamentné voľby a Merkelová sa zrejme bude uchádzať o znovuzvolenie. Po ďalšej porážke v liberálnom Berlíne prišla Merkelová s netradičným priznaním chyby. „Ak by som mohla, vrátila by som čas o mnoho rokov dozadu, aby som seba, celú vládu a všetkých zodpovedných lepšie pripravila na situáciu, ktorá nás pomerne nečakane zasiahla v lete 2015,“ povedala. Nemecko v súčasnosti odmieta viac ako tretinu žiadostí o azyl od ľudí, ktorí už sú na jeho území, a snaží sa vyrokovať hromadné návraty neúspešných žiadateľov do krajín ako Afganistan. Minister vnútra Thomas de Maiziere tiež naznačil, že by utečencov chcel poslať do kolabujúceho Grécka, kde väčšina z nich prvýkrát vstúpila do Európy. V elegantnom Salzburgu, rodisku Wolfganga Amadea Mozarta, ktoré sa pred rokom premenilo na vstupnú bránu do Nemecka pre utečencov – zachádza nemecká polícia ešte ďalej. Od júna policajti vstupujú do vlakov, na čo dostali požehnanie rakúskych úradov. Niektorých utečencov nakrátko zadržia v rakúskych väzniciach. Väčšina z nich dostane štrnásť dní na to, aby opustili krajinu alebo požiadala o azyl v Rakúsku. Ďalších zas Rakúšania vytlačia späť do Talianska alebo do Slovinska. Toto všetko je podľa pozorovateľov znakom toho, že Európa  svoje brány zatvára. Keď nemeckí policajti v Salzburgu vyvádzajú Šakiru Sarváriovú z vlaku, jej dcéra Setaješ - v ružových teniskách a s obrázkom Elzy z disneyovky Ľadové kráľovstvo na tričku - začne plakať. Obklopení políciou prechádzajú rušným terminálom, matka sa snaží upokojiť plačúceho syna. „Ššš, ššš,“ hovorí jemne a húpe Muhammada v rukách. Nemecká polícia ich odprevadí do budovy s industriálnym vzhľadom, vnútri sú počítače, niekoľko drevených stolov a lavica. Žena odchádza s policajtom za zástenu na predbežnú prehliadku. Keď ju požiada, aby si sňala šatku, len ticho súhlasí. Kým matke berú odtlačky prstov, Muhammad plače. Všetok svoj majetok vykladá na stôl – najdôležitejšie veci v plastovej taške a niekoľko stoviek eur. Viac jej neostalo. Keď ju požiadajú, aby podpísala dokument v jej rodnej paštunčine, podľa ktorého jej zamietli vstup do Nemecka, začervená sa. Cez tlmočníka neskôr prizná, že nevie čítať ani písať. Vďaka tlmočníkovi na telefóne komunikuje s policajtmi. Hovorí im, že jej manžel už je v Nemecku a ona sa snaží dostať sa za ním. „Chcem ísť do Nemecka,“ hovorí. „Nemôžete ísť,“ vysvetľuje jej policajt. „Bolo by to proti európskym zákonom.“ Povedia jej, že musí ostať v Rakúsku. „Nechcem tu ostať,“ hovorí. „Môj manžel je už v Nemecku.“ Dievča neprestáva plakať. Horst Auerbach, jeden z nemeckých policajtov, sa naň milo pozrie a podá mu pohár vody. Ak by som mohla, vrátila by som čas o mnoho rokov dozadu, aby som seba, celú vládu a všetkých zodpovedných lepšie pripravila na situáciu, ktorá nás pomerne nečakane zasiahla v lete 2015. Po dvoch hodinách sa rodina ocitne v rukách rakúskej polície. Policajtka s gumenými rukavicami odvádza Sarváriovú na dôkladnejšiu prehliadku. Rodina potom strávi noc na policajnej stanici v Salzburgu. Ráno, rovnako ako ostatní utečenci, ktorých tu vyvedú z vlakov, ju vyzvú, aby opustila krajinu alebo požiadala v Rakúsku o azyl. Niektorí rakúski policajti sa sťažujú, že nemecká polícia väčšinu utečencov necháva v Rakúsku, aj keď o niečo podobné sa snaží aj Viedeň, keď utečencov presúva do Talianska a do Slovinska. Viedeň aj Berlín argumentujú, že tým konajú v súlade s európskymi pravidlami. Nie je jasné, aké efektívne sú nemecké opatrenia v tom, aby odradili utečencov. Samozrejme, všetkých utečencov v Salzburgu zastavia, ale ďalej na sever na iných hraničných priechodoch sa utečencom darí dostať sa cez nemeckú hranicu. Tam nemeckí policajti rozhodujú z prípadu na prípad o tom, či ich pustia. Približne každého druhého odmietnu. Keď Sarwáriová odchádza z policajnej stanice, priznáva, že nemá žiadny ďalší plán. Nevie po nemecky ani po anglicky, nevie ani, akým smerom sa má vybrať. „S deťmi som sa dostala už sem a idem do Nemecka,“ hovorí odhodlane. „Nájdem nejaký spôsob.“   Tento text ste mohli čítať vďaka tomu, že platíte za obsah. Vážime si to.


Kandidátka bez politickej skúsenosti porazila vysokopostaveného diplomata, píše BBC

Víťazstvo Zuzany Čaputovej si všímajú aj médiá vo svete.

LONDÝN. Protikorupčná aktivistka Zuzana Čaputová zvíťazila v prezidentských voľbách na Slovensku, čím sa stala prvou ženskou hlavou štátu, napísala na svojom webovom portáli stanica BBC v reakcii na výsledok prezidentských volieb 2019 na Slovensku. Čaputová, ktorá nemá takmer žiadnu politickú skúsenosť, v druhom kole porazila vysokopostaveného diplomata Maroša Šefčoviča z vládnej strany, uvádza BBC, dodajúc, že Čaputová vymedzila voľby ako boj dobra proti zlu. BBC ďalej píše, že voľby sa konali rok po vražde investigatívneho novinára Jána Kuciaka, ktorý písal o prepojeniach medzi politikmi a organizovaným zločinom. Čaputová uviedla Kuciakovu smrť ako jeden z dôvodov, prečo sa rozhodla kandidovať za prezidentku, čo je však na Slovensku viac-menej reprezentatívna funkcia, napísala BBC. Čaputová sa stala známa ako právnička, keď viedla 14 rokov trvajúci súdny spor proti ilegálnej skládke odpadu. Rozvedená 45-ročná matka dvoch detí je členkou liberálnej strany Progresívne Slovensko, ktorá nemá zastúpenie v parlamente. Čaputová podporuje práva LGBT komunity v krajine, kde homosexuálne manželstvá a adopcie detí pármi rovnakého pohlavia zatiaľ neboli legalizované, uzatvára BBC svoj komentár.


Turecká opozícia získala Istanbul aj Ankaru v komunálnych voľbách

Uspela vládnuca AKP, Erdogan žiada napraviť nedostatky.

ISTANBUL. Turecký opozičný kandidát na post starostu Istanbulu Ekrem Imamoglu zaznamenal v nedeľňajších komunálnych voľbách víťazstvo po tom, ako výsledky hlasovania pôvodne ukázali jeho zhodný zisk hlasov s kandidátom vládnucej Strany spravodlivosti a rozvoja (AKP) Binalim Yildirimom. "Rád by som obyvateľom Istanbulu a celého Turecka oznámil, že sme v Istanbule zvíťazili," vyhlásil v noci na pondelok Imamoglu, ktorého cituje tlačová agentúra AFP. Jeho rival predtým tiež ohlásil svoje víťazstvo. AKP prišla v komunálnych voľbách o moc aj v hlavnom meste Ankara. Predseda strany, turecký prezident Recep Tayyip Erdogan, vyhlásil, že AKP "napraví tieto nedostatky". "Ak existujú nejaké slabiny, je našou povinnosťou napraviť ich. Od zajtrajšieho rána začneme identifikovať svoje nedostatky a napravíme ich," povedal Erdogan. Napriek zmene na poste starostu si AKP zachová moc v mestských radách jednotlivých štvrtí Istanbulu. Erdogan a AKP zvíťazili v každých voľbách od roku 2002, keď sa strana dostala k moci. Podľa analytikov výsledok nedeľňajšieho hlasovania súvisí s ekonomickou stagnáciou Turecka. Nedeľňajšie komunálne voľby v Turecku boli považované za test pre Erdogana a jeho islamsko-konzervatívnu vládu. Viac ako 57 miliónov voličov si vyberalo predstaviteľov miestnych samospráv vrátane starostov v 81 tureckých provinciách. Ide o prvé komunálne voľby, odkedy obyvatelia krajiny v referende v roku 2017 potvrdili ústavnú reformu, ktorá zaviedla prezidentský systém vlády a udelila prezidentovi väčšie právomoci.


Hotelieri chcú, aby cestovný ruch riadila samostatná inštitúcia

Inštitucionalizácia riadenia cestovného ruchu je jednou z priorít hotelierov.

BRATISLAVA. Oblasť cestovného ruchu by podľa Asociácie hotelov a reštaurácií Slovenska (AHRS) mala riadiť samostatná inštitúcia. Jednou z priorít asociácie je práve inštitucionalizácia riadenia cestovného ruchu. Ako pre agentúru SITA uviedol generálny manažér AHRS Marek Harbuľák, odvetvie pociťuje potrebu koordinácie tvorby nástrojov a politiku štátu voči cestovnému ruchu. "Často však musíme konštatovať, že témou cestovného ruchu sa zaoberá celé spektrum politických strán - pred voľbami," upozornil Harbuľák. Zástupca hotelierov nevie z dostupných informácií zhodnotiť, či vznik samostatného ministerstva s pôsobnosťou pre cestovný ruch je ten správny formát. "Nás ako branžu zaujíma obsah toho, čo a ako bude zabezpečovať či ministerstvo, prípadne iná inštitúcia, a to predovšetkým v oblasti podpory prezentácie a propagácie," poznamenal Harbuľák. Cestovný ruch podľa generálneho manažéra AHRS nie je medzi top prioritami Ministerstva dopravy a výstavby, ktoré ho má vo svojej rozsiahlej pôsobnosti. "Z hľadiska potrieb cestovného ruchu nevidíme dôvod, prečo sme pod týmto ministerstvom. V gescii má v súčasnosti len zákon o podpore cestovného ruchu a to je všetko," tvrdí Harbuľák. Podotkol, že ďalších niekoľko sto regulácií a predpisov, ktoré vplývajú na podnikanie v tomto odvetví, gestorujú iné ministerstvá - financií, hospodárstva, zdravotníctva, pôdohospodárstva, vnútra. "Aj to je jeden z dôvodov, prečo voláme po koordinácii a posilnení riadenia cestovného ruchu," vysvetľuje Harbuľák.Oblastné a krajské organizácie cestovného ruchu, ktorým ministerstvo dopravy a výstavby poskytuje dotácie na podporu turizmu v regiónoch, sú podľa AHRS len jednou časťou celého systému subjektov podnikajúcich v cestovnom ruchu. "Ich hlavnou úlohou je kreovať a promovať produkty cestovného ruchu. Dôležitejšiu úlohu však majú podnikatelia v službách," priblížil Harbuľák. Ide o ubytovanie, stravovanie, wellness, kúpele, lyžiarské strediská a množstvo ďalších, ktoré tieto produkty vytvárajú. Slovenská národná strana (SNS) minulý týždeň neuspela v Národnej rade s poslaneckým návrhom na vznik Ministerstva cestovného ruchu a športu od roku 2021. Návrh nezískal potrebnú podporu pri hlasovaní v prvom čítaní, pričom ho nepodporila ani väčšina poslancov vládneho Mosta-Híd. "Je potrebné mať k dispozícii odborný a funkčný aparát, ktorý dokáže reflektovať na dôležité podnety v tak ekonomicky dôležitých a prierezových oblastiach, akými sú cestovný ruch a šport," zdôvodnila SNS svoj návrh na zriadenie ministerstva. Minister dopravy a výstavby Árpád Érsek (Most-Híd) minulý týždeň povedal, že nové ministerstvo by sa nemalo zriaďovať cez poslanecký návrh, keďže prevádzka aj toho najmenšieho je veľmi nákladná. "Ešte nebolo za tridsať rokov fungovania národnej rady, aby sme s poslaneckým návrhom zakladali ministerstvo, štyri mesiace pred voľbami. Chod najmenšieho ministerstva zahraničných vecí stojí 145 miliónov eur," povedal Érsek. Ministerstvo má podľa neho určitý chod, potrebuje finančné prostriedky, tak rýchlo sa to nedá. "Nech rozhodne ďalšia vláda o takýchto veľkých zámeroch. Myslím si, že teraz na to nie je vhodná chvíľa," upozornil minister.Érsek pripomenul, že počet ubytovaných návštevníkov na Slovensku sa v posledných rokoch zvyšuje, vrátane domácich a zahraničných. A to napriek zrušeniu Slovenskej agentúry pre cestovný ruch ku koncu roka 2016. "Tieto finančné prostriedky dávame priamo do regiónov, čo je asi šesť miliónov. Regióny vedia ako tie finančné prostriedky najlepšie zužitkovať preto, aby tam chodili cudzinci alebo naši," povedal Érsek. "Fakty dokazujú, že slovenský cestovný ruch v podmienkach, ktoré máme, rastie a ide dobre dopredu," tvrdí minister.


Top desať správ na najväčšom spravodajskom webe o Slovensku v angličtine.

1. Bratislava nie je Londýn. Žijeme v druhotriednej krajine? Bratislava, it turns out, is not London 2. Takto čarovne vyzerá kostol počas adventu pri sviečkach. Oplatí sa privstať si: Franciscans renew the beauty of a forgotten Advent tradition 3. Videli ste už video, ktoré obletelo celý Facebook? Vytvoril ho Slovák: Slovak made most viral video on Facebook  4. Koniec výčitkám pre cudzineckú políciu v Bratislave: testuje sa nový systém, ktorý by mohol vyriešiť sťažnosti cudzincov: Bratislava department of Foreigners’ Police may move to new premises in early 2018 5. Drevené kostoly sa nestavali len v minulosti. Pozrite si, ako vyzerá ten najnovší na východe Slovenska: Snina has new wooden cathedral – with almost no nails 6. Štát obnovuje vlaky z Košíc do Viedne. Ako často budú jazdiť? Slovak trains to connect Vienna and Košice 7. Výrobca kariet bude v Nitre budúci rok vo veľkom prepúšťať: Production of ID and bank cards in Nitra ends 8. Slovák vystrašil pasažierov lietadla smerujúceho do Londýna: British police detain Slovak who made bomb threat onboard a plane 9. Prečo na Maďarov treba používať inú propagandu ako na Slovákov? Propaganda targets Czechs, Slovaks and Hungarians differently 10. Americký hotelier: Vaše jedlá v Osturni nevarím, sú nudné! Slovak cuisine is boring and unimaginative Až 60 percent všetkých čitateľov prichádza na portál anglických novín The Slovak Spectator zo zahraničia, prevažne z USA, Veľkej Británie, Nemecka. Len 22,5 percent všetkých návštevníkov má vo svojom počítači ako komunikačný jazyk nastavenú slovenčinu. Portál je súčasťou spravodajského webu sme.sk.


Hecl kraľuje po základnej časti úctyhodnej štatistike, v NHL by získal Lady Byng Trophy

Útočník Dukly nastúpil v nedávno skončenej základnej časti na 54 zápasov.

TRENČÍN. Ak by sa v hokejovej Tipsport Lige udeľovala cena obdobná Lady Byng Trophy z NHL, bol by Marek Hecl jednoznačný favorit na jej získanie. Útočník Dukly Trenčín nastúpil v nedávno skončenej základnej časti na 54 zápasov, v ktorých získal 31 kanadských bodov, ale žiadne trestné minúty. „Dlho som si to ani neuvedomoval, v závere základnej časti som však už trochu na to myslel. Je to zaujímavé," poznamenal pre TASR. Lady Byng Trophy sa v zámorskej NHL udeľuje hráčovi, ktorého herný prejav spĺňa vysoké kritériá v súlade s džentlmenským správaním. Spravidla ju získavajú vysoko produktívni hráči, ktorí zároveň majú iba minimum trestných minút. V menoslove jej držiteľov je aj Pavol Demitra, ktorý nazbieral v základnej časti sezóny 1999-2000 75 kanadských bodov a iba 8 trestných minút. Ak by sa podobná cena udeľovala aj v Tipsport Lige, pravdepodobne by sa z nej v súčasnosti tešil Marek Hecl. Trenčiansky útočník nebol v 54 zápasoch základnej časti ani raz vylúčený. „Priznám sa, že som si to dlho neuvedomoval a až v nedávnom zápase v Košiciach mi to pripomenul jeden z novinárov. Ani v predošlých sezónach som nebol veľmi vylučovaný, no niečo takéto sa mi doteraz nestalo. Vlastne ani neviem, ako to mám vnímať - či dobre alebo zle, v každom prípade je to zaujímavé. Snažím sa dávať si pozor a neoslabovať tím. Niekedy sa to však pritrafí, hráč veľakrát nechcene fauluje súpera. Tento rok sa mi v základnej časti podarilo obísť trestnú lavicu, čo je aj pre mňa trošku prekvapením. Po spomínanom zápase v Košiciach som to už trošku mal v hlave a napokon som si udržal nulu," uviedol Hecl. Napriek tomu, že nebol ani raz vylúčený, sa pákrát ocitol na trestnej lavici. Išlo však o prípady, keď si odpykal trest za veľa hráčov na ľade alebo pri vyššom treste spoluhráča. „Tréner ma na to občas využíva. Asi trikrát som si takto za niekoho odsedel trest s tým, že po naskočení na ľad som sa pokúsil skórovať z brejku. V domácom zápase proti Zvolenu to vyšlo, keď sme dali gól po mojej asistencii v úniku dvoch na jedného," prezradil. V pomyselnom súboji o trofej pre najslušnejšieho hráča by Heclovi vari najviac konkuroval Rastislav Špirko, ktorý nazbieral 49 bodov a 8 trestných minút. Ani jeden menší trest pre hráča, ktorý odohral celú základnú časť s priemerným časom na ľade 15 minút na zápas, by však zrejme zavážili v prospech Hecla. „Každá trofej by potešila, aj takáto. Škoda, že sa u nás neudeľuje, možno sa však časom aj toho dočkáme." Pre 21-ročného útočníka bola základná časť sezóny 2018/2019 zaujímavá aj z pohľadu kanadských bodov, keďže si v nej vytvoril osobné maximá. Strelil 20 gólov, pripísal si 11 asistencií a aj 24 plusových bodov. „Tých gólov mohlo byť aj viac, šancí som mal dosť. Som však rád aj za takéto číslo, no hlavne ho budem chcieť navýšiť v play off a pomôcť k dôležitým víťazstvám," poznamenal.


Najdrahší hráč sveta strelil svoj prvý gól po návrate do Manchestru

MANCHESTER. V šlágri šiesteho kola anglickej Premier League zvíťazili futbalisti Manchestru United nad úradujúcim šampiónom Leicestrom City presvedčivo 4:1. Domáci futbalisti herne dominovali a svojom triumfe rozhodli v prvom polčase v priebehu dvadsiatich minút, keď sa strelecky presadila štvorica hráčov. Premiérový gól po svojom opätovnom návrate do Manchestru United strelil Paul Pogba. Francúz je najdrahším futbalistom planéty. Počas leta zaňho manchesterský klub zaplatil viac než 105 miliónov eur (presná suma jeho prestupu nie je známa, zdroje sa líšia). Tréner Manchestru Jose Mourinho nechal prvýkrát v sezóne na lavičke sedieť Wayna Rooneyho, ktorý do hry zasiahol až v 83. minúte. Jasný triumf zaznamenali hráči Liverpoolu, doma si poradili s Hull City hladko 5:1 a zaznamenali tretie víťazstvo v rade. Nezaváhal ani doposiaľ suverénny líder Manchester City, ktorý po víťazstve 3:1 na ihrisku Swansea zostáva po šiestich kolách ako jediný bez straty bodu. Na čele tabuľky si tím Pepa Guardiolu udržal štvorbodový odstup od Tottenhamu, ktorý v sobotu vďaka dvom gólom kórejského reprezentanta Son Heung-Mina zvíťazil nad nováčikom súťaže Middlesbrough FC 2:1. Hráči Arsenalu dopriali v londýnskom derby víťazstvo svojmu trénerovi Arsenovi Wengerovi, ktorý pred niekoľkými dňami oslávil dvadsať rokov na lavičke klubu. Nad Chelsea zvíťazili 3:0. Manchester United - Leicester City 4:1 (4:0)Góly: 22. Smalling, 37. Mata, 40. Rashford, 42. Pogba - 59. Gray AFC Bournemouth - Everton FC 1:0 (1:0)Gól: 23. Stanislas Liverpool FC - Hull City 5:1 (3:0)Góly: 17. Lallana, 30. a 71. Milner (oba z 11 m), 36. Mane, 52. Coutinho - 51. Meyler, ČK: 29. Elmohamady (Hull City) Middlesbrough FC - Tottenham Hotspur 1:2 (0:2)Góly: 65. Gibson - 7. a 23. Son Heung-Min Stoke City FC - West Bromwich Albion 1:1 (0:0)Gól: 73. Allen - 90.+1 Rondon Sunderland AFC - Crystal Palace FC 2:3 (1:0)Góly: 39. a 60. Defoe - 61. Ledley, 76. McArthur, 90+5. Benteke Swansea City AFC - Manchester City 1:3 (1:1)Góly: 13. Llorente - 9. a 65. Agüero (druhý z 11 m), 77. Sterling Arsenal Londýn - Chelsea Londýn 3:0 (3:0)Góly: 11. Sanchez, 14. Walcott, 40. Özil


Poliaci chcú vlastné transportéry BVP. Skončí poľsko-český projekt?

BRATISLAVA. Poľské ministerstvo obrany podľa informácií zverejnených na webe Defence24 uvoľnilo ďalšie financie na vývoj domáceho bojového vozidla pechoty (BVP) Borsuk od firmy HSW (Huta Stalowa Wola). Taký vývoj ale neprospieva spoločnému poľsko-českému nákupu bojových vozidiel pechoty – Česi preferujú nákup zahraničného vozidla otestovaného v boji. Firma HSW podpísala v roku 2014 dohodu o vývoji poľského BVP s Národným centrom pre výskum a vývoj NCBiR (Narodowe Centrum Badań i Rozwoju) poľského ministerstva obrany. HSW patrí do skupiny PGZ (Polska Grupa Zbrojenowa) a je koordinátorom programu Borsuk. Denník Defence24 uvádza, že NCBiR už poslala do HSW kľúčové dokumenty, ktoré schvaľovali doterajšie míľniky programu, štúdiu uskutočniteľnosti projektu aj predbežné technicko-taktické parametre BVP Borsuk. Inými slovami – poľské ministerstvo obrany je spokojné s vývojom vozidla Borsuk a uvoľňuje ďalšie peniaze na jeho vývoj. Vývoj prototypu BVP Borsuk by mal finišovať v roku 2019 a v roku 2021 alebo 2022 sa začne s dodávkami sériových vozidiel pre poľskú armádu. Začiatkom roka pritom kolovali informácie o tom, že poľské ministerstvo obrany uprednostní nákup zahraničného vozidla. Také rozhodnutie by uvoľnilo cestu spoločnému poľsko-českému nákupu BVP. Česká republika plánuje nakúpiť 230 nových pásových BVP. Dlho nebolo jasné, k akému variantu sa poľské ministerstvo obrany prikloní. Hlavný problém bol v tom, že neexistuje ľahké zahraničné BVP schopné plavby. Poľské ministerstvo obrany ale považuje plávajúce pásové BVP kvôli množstvu vodných tokov v Poľsku za nenahraditeľné. Nehovoriac o silnom lobistickom tlaku poľského priemyslu, a tiež o presvedčení poľskej vlády, že obranyschopnosť Poľska je priamo úmerná schopnostiam a výkonom domáceho zbrojného priemyslu. Podľa informácií HSW vývoj poľského bojového vozidla pechoty už zaznamenal výrazný progres – v pokročilej fáze sú práce na transmisii a pohonnej jednotke typu power-pack. Vývoj transmisie má na starosti firma BUMAR-Mikulczyce, pohonnú jednotku WZM Poznaň. Power-pack s najväčšou pravdepodobnosťou zakúpia v zahraničí s tým, že WZM Poznaň získa kompletné licenčné práva. Borsuk vo verzii BVP dostane poľskú bezposádkovú vežu ZSSW-30 s tridsaťmilimetrovým automatickým kanónom. ZSSW-30 získa schopnosti “hunter-killer” a možnosť odpaľovať izraelské strely Spike. V rámci vývoja HSW plánuje postaviť počiatočný predprototypový model v reálnej veľkosti. Na tomto modeli otestujú konštrukčné riešenia, usporiadanie vozidla a otestujú rôzne konštrukčné celky (veža, pohonná jednotka, jazdný systém, elektronické systémy). HSW potom model podrobí skúške balistickej odolnosti pri kontrolovanej explózii. Na základe balistických skúšok upravia tvar a usporiadanie podvozku, zavesenie kolies a zvolia silu pancierovania. Vývojári si tiež ujasnia, aký má byť rozmer a vonkajšie, respektíve vnútorné usporiadanie vozidla. Do roku 2019 vznikne prototyp, ktorý podrobia vojskovým skúškam poľskej armády. Defence24 uvádza, že nové BVP bude vychádzať z pásovej platformy UMPG (Uniwersalna Modulowa Platforma Gasienicowa) od firmy Obrum, ďalšej dcérskej spoločnosti PGZ (Polska Grupa Zbrojenowa). UMPG však nie je schopná plavby, preto je otázne, v akej miere bude Borsuk z tejto platformy vychádzať. HSW plánuje dve verzie vozidla Borsuk – obojživelné, s váhou dvadsaťpäť ton, a ťažko pancierované, ktoré bude vážiť štyridsať ton. Pojazdové ústrojenstvo BVP Borsuk musí byť dostatočne robustné, aby zvládlo nielen hmotnosť štyridsať ton, ale v budúcnosti j inštaláciu ďalších systémov, ako sú aktívne systémy ochrany (APS) alebo napríklad veža s kanónom kalibru 105, prípadne 120 milimetrov. Podvozok udá rozmery vnútorného priestoru – ten musí byť dostatočne veľký na inštaláciu širokej palety elektronických prístrojov, mať priestor na uskladnenie munície, ale aj dostatočné miesto na prevoz poľských vojakov vybavených kompletmi vojaka budúcnosti TYTAN. A, samozrejme, dostatočne veľký objem korby je nutný na zaistenie vztlaku pri plavbe. Podľa denníka Defence24 sa Borsuk bude svojou veľkosťou približovať k rozmerom nemeckého BVP Puma (7,33×3,4×3,1 metrov). Poľskí vývojári musia pri konštrukcii korby a podvozku myslieť aj na špecializované verzie. Okrem BVP Borsuk HSW pracuje na obrnenom transportéri Zuk, veliteľskom vozidle Oset, evakuačnom vozidle Goth, odťahovom vozidle Gecko, na vozidle pro chemickú, biologickú a radiačnú ochranu Ares, vozidle technického zabezpečenia Gekon a na samohybnom 120 milimetrovom automatickom mínomete Rak (M120G). Rozpočet vývojovej časti programu Borsku (po stavbu prototypu) je 75 miliónov zlotých (cca 17 miliónov eur). Jednotkovú cenu BVP Borsuk odborníci odhadujú na 25 miliónov zlotých (5,6 milióna eur). Vývoj západných bojových vozidiel pechoty stojí oveľa viac peňazí a od začiatku vývoja až po zavedenie do výzbroje ubehne v priemere desať rokov. Pokiaľ vývoj vozidla Borsuk začal v roku 2014, tak realistické zavedenie do výzbroje treba vidieť najskôr v roku 2024. Je otázne, či Česká republika na vývoj poľského BVP, ktorý bude pravdepodobne veľmi náročný, počká. Aj Defence24 priznáva, že nákup spoločného BVP pre krajiny Vyšehradskej skupiny je nereálny, ba priam nemožný. Poľské ministerstvo obrany zatiaľ neupresnilo počet požadovaných bojových vozidiel pechoty. Defence24 potreby odhaduje na tisíc BVP Borsuk a až na osemsto špecializovaných verzií. Rýchlosť výroby pri momentálnych výrobných kapacitách poľského priemyslu sa pohybuje na hranici päťdesiatich vozidiel ročne. Text vyšiel na webe armadninoviny.cz   Tento text ste mohli čítať vďaka tomu, že platíte za obsah. Vážime si to.


Najobľúbenejšie mysteriózne seriály

Tajnosti kultového Mestečka Twin Peaks vyšli knižne, čoskoro uvidíme aj nové pokračovania. Mnohé ďalšie mysteriózne seriály inšpiroval práve Twin Peaks režiséra Davida Lyncha a scenáristu Marka Frosta.

Nadprirodzené záhady, nevysvetliteľné fenomény, tajomné zločiny alebo len nevedomé temné sily v nás? Všetko sa začalo seriálom Twin Peaks (1990 - 1991). Keď na brehu rieky jedného chladného rána vytiahli z vody v igelitovom vreci zabalenú miestnu krásku Lauru Palmerovú, začali sa písať nové televízne dejiny. Filmovejšie, namiešané z rôznych žánrov. Krimi aj mystery, horor aj svojský humor sa prepletali každým dielom. Významové presahy a silná vizuálna symbolika bičovali divácku predstavivosť a vytvárali tiesnivo čarovný metajazyk, ktorý síce neposkytoval odpovede, no podnecoval ďalšie otázky. Až sa v nich divák napokon jedného dňa načisto stratil. Režisér David Lynch patril k prvým filmovým tvorcom, ktorí už ako etablovaní filmári začali nakrúcať seriály pre televíziu. Bolo to šokujúce a škandalózne. Televízia bola v tých časoch vyhradená skôr čajovým projektom a estrádnej zábave, prípadne klasickým detektívnym sériám a začínajúcim hviezdičkám. Lynch mal však už za sebou nomináciu na Oscara za Modrý zamat (1986). Divácka vášeň a nadšenie pre čudáckych obyvateľov mestečka Twin Peaks a najmä špeciálneho agenta Dala Coopera (Kyle MacLachlan) fungovali ako zasvätenie. Neohrozený hrdina, ktorý miloval silnú kávu, čerešňový koláč a okolitý les z tisolistých duglasiek, mal vyšetriť vraždu Laury Palmerovej a temné sily pri tom naberali kontúry zvrhlostí ľudského podvedomia. Režisér David Lynch a scenárista Mark Frost netušenými úzkosťami mrazivo lynčovali slabšie divácke povahy. Nemal to ani tak na svedomí dej ako atmosféra. Keď televízna stanica Showtime pred dvoma rokmi ohlásila návrat pôvodných tvorcov do Mestečka Twin Peaks, vysvitlo, že ide vlastne o súčasť proroctva. V jednom z posledných dielov v roku 1991 sa totiž agentovi Cooperovi prihovára v červenej izbe prízrak Laury Palmerovej slovami: „Uvidíme sa znovu o dvadsaťpäť rokov.“ Pred rokom sa objavila prvá upútavka, a hoci sa nakrúcanie pre akési nezhody režiséra s televíznou spoločnosťou trochu posunulo, zdá sa, že dnes je dotočené a čoskoro opäť zaznejú znepokojivé tóny dvorného Lynchovho komponistu Angela Badalamentiho. Ako médiám pred časom prezradila Sherilyn Fenn, seriálová Audrey Hornová - v prvej sérii by malo ísť dokonca až o osemnásť dielov, a nie deväť, ako sa pôvodne plánovalo. V týchto dňoch vyšla aj kniha Marka Frosta The Secret History of Twin Peaks hneď v niekoľkých jazykoch, a tak si budú môcť osviežiť pamäť nielen skalní vyznávači kultového seriálu, ale aj nová generácia. Plátenným prebalom previazaná a špeciálne tlačená kniha je zároveň dizajnovým artefaktom. Spolu s výpoveďami pôvodných aj nových hercov z traileru môžu diváci dúfať, že trpezlivosť sa im vyplatí a pokračovanie bude stáť zato. „Prekvapenie strieda ďalšie prekvapenie. Nebudete sa cítiť vo vlastnej koži, ale súčasne vám to bude príjemné,“ opisujú svoje dojmy z nakrúcania herci. Po ére Twin Peaks vzniklo množstvo nových seriálov. Kým v niektorých prevládajú krimizápletky, v iných je v popredí nadzmyslové tajomstvo, záhrobie a zombie či iné nevyriešené záhady. Jedno však majú spoločné. Ak sa raz na niektorý namotáme, pravdepodobne sa od telky neodtrhneme ani napriek výčitkám svedomia pre zanedbané povinnosti. Navyše, psychológovia tvrdia, že odkrývať v bezpečí domácej pohovky neviditeľné tiesnivé svety je zdravé a má svoju psychologicky pridanú hodnotu. Twin Peaks (1990 - 1991, 2017) Premiéra nových častí tretej série zatiaľ nemá presný dátum, no televízna spoločnosť Showtime nedávno oznámila, že to bude isto v prvej polovici roku 2017. Kto by mal chuť pozrieť si predtým prvé dve série, má teda ešte šancu to stihnúť. Dostupné sú online aj na DVD. Akty X ( 1993 - 2002, 2016) Mimozemská a konšpiračná klasika. Uchvátila všetkých, ktorí majú radi knižky s tematikou UFO. Hoci ide podobne ako v Twin Peaks o kriminálny seriál, agenti Mulder a Scullyová riešia svoje nevyriešené akty na pozadí záhad sci-fi. Keď sa dali tento rok v šiestich častiach desiatej série opäť dokopy, vôbec to nedopadlo zle, a tak je dnes viac než pravdepodobné, že diváci sa dočkajú aj jedenástej série. Nezvestní (2004 - 2010) Takmer päťdesiat ľudí prežilo haváriu lietadla na tajomnom ostrove uprostred Pacifiku. Zvláštne miesta, záhadné monštrá a rôzne nevysvetliteľné udalosti na ostrove zvyšujú napätie a sťažujú stroskotancom boj o holý život. Seriál sa stal miléniovým zimomriavkovým fenoménom, za čo môže najmä scenárista a režisér J. J. Abrams. Hrozba z temnoty (2005 - 2017) Zmes hororu a prvkov mystiky plná monštier, démonov a zlých duchov odkrýva tienisté stránky rôznych náboženských mýtov a legiend. Dvaja bratia Sam a Dean Winchestrovci cestujú naprieč Amerikou a stretávajú sa s temnými silami zla v podobe rôznych nadprirodzených bytostí. Odľahčený humorom a prvkami presahov z reálneho sveta patrí medzi obľúbené a najdlhšie nakrúcané mysteriózne seriály. Dexter (2006 - 2013) Viac ako o mystiku či nadprirodzené javy ide v tomto prípade o temné psyché na prvý pohľad sympatického súdneho vyšetrovateľa, ktorý nedokáže prežívať zdravé emócie, zato potrebu vraždiť v mene spravodlivosti má nesmiernu. Za postavu Dextera bol na Zlatý glóbus päťkrát nominovaný herec Michael C. Hall (známy aj zo seriálu Odpočívaj v pokoji 2001). Sošku získal v roku 2011. Fringe - hraničné prípady FBI (od roku 2008) FBI, veda a nadzmyslové fenomény v ďalšom vydarenom projekte J. J. Abramsa. Tentoraz však viac než o podivuhodné monštrá ide rôzne aspekty hraničnej vedy, experimentálne a utajené výskumy nových technológií a prípadné konšpirácie. Agentka FBI Olivia Dunhamová (Anna Torv), excentrický vedec Walter Bishop (John Noble) a jeho syn Peter (Joshua Jackson) pri vyšetrovaní natrafia na zdanlivo paralelný vesmír. Živí mŕtvi (2010 - 2017) Úspešná seriálová adaptácia knižného komiksu Roberta Kirkmana zavedie diváka do sveta, v ktorom majú opraty v rukách položivé príšery - zombie. Vírusová epidémia ich premenila na zúbožené agresívne bytosti a teraz požierajú živých. Policajný dôstojník Rick Grimes (Andrew Lincoln) je ústrednou postavou, hrdinom, ktorý sa snaží zachrániť, čo sa ešte dá. Dotyk (2012 - 2013) Seriál sa opiera o mystiku fenoménov synchronicity a čísel. Pri teroristických útokoch 11. septembra 2001 prišiel bývalý novinár Martin Bohm (Kiefer Sutherland) o manželku a na výchovu nemého, autistického syna ostal sám. Chlapec má však zvláštne schopnosti, vďaka ktorým dokáže predpovedať budúcnosť s matematickou pravdepodobnosťou pomocou čísel. Alias (2001 - 2006) Dvojitá agentka CIA Sydney Bristowová (Jennifer Garner) maskuje svoje skutočné poslanie prácou v banke, no inak je činná najmä v tajnej organizácii. Väčšina deja sa točí okolo Rambaldiho artefaktov, jednotlivých častí diela, ktoré stvoril geniálny mysliteľ Milo Rambaldi. Ak sa všetky časti spoja, svet čosi také ešte nevidel. Seriál sa odohráva vždy v inej svetovej metropole a za námetom i produkciou stojí znovu J. J. Abrams. Pod kupolou (2013 - 2015) Seriálovou predlohou bol takmer tisícstranový román Stephena Kinga, majstra hororu a desu. Nad mestečko Chester´s Mill sa jedného dňa znesie obrovská priehľadná a zvukotesná kupola a jeho obyvateľov celkom odreže od okolitého sveta. Nikto netuší, kto alebo čo za tým je a ako bude možné vyrovnať sa s apokalyptickou víziou skorého konca. Tento text ste mohli čítať vďaka tomu, že platíte za obsah. Vážime si to.


V londýnskom divadle Piccadilly sa zrútila časť stropu, niekoľko ľudí utrpelo zranenia

LONDÝN. Viac ako tisíc ľudí v stredu večer evakuovali z londýnskeho divadla Piccadilly po tom, ako sa tam zrútila časť stropu, informovala stanica Sky News. Niekoľko ľudí utrpelo ľahšie zranenia. Svedkovia uviedli, že približne desať minút po začatí predstavenia Smrť obchodného cestujúceho začuli podozrivé zvuky. Následne sa v divadle zrútila časť stropu. Ľudia podľa svedkov kričali a ponáhľali sa dole schodmi. Polícia uviedla, že všetky osoby budovu opustili a niekoľko z nich utrpelo ľahšie zranenia. Londýnsky hasičský zbor na twitteri napísal, že z divadla evakuovali okolo 1100 ľudí. Zábery z divadla podľa Sky News zachytávajú približne tri metre širokú dieru v strope. Cesty v okolí divadla boli pre dopravu uzavreté a vodičom motorových vozidiel odporučili použiť alternatívne trasy.


Nevoľte Corbyna, súdruha džihádistov. Britský bulvár útočí na labouristov

Ak vo štvrtok zvolíte labouristov, Británia urobí najväčšiu chybu histórie, varuje britský pravicový bulvár.

LONDÝN, BRATISLAVA. Títo ľudia ospravedlňujú terorizmus, píše na titulke denník Daily Mail a pridáva tri tváre. Jednou z nich je líder labouristov Jeremy Corbyn, zvyšní sú jeho spolustraníci. Jezzovi džihádistickí súdruhovia, píše zas veľkými písmenami denník Sun. Aj ten naznačuje, že Corbyn paktuje s teroristami. Deň pred voľbami a v čase, keď má Británia za sebou tri teroristické útoky za tri mesiace, ide o silné vyjadrenia. Zároveň ukazujú, ako veľmi politický a neférový dokáže byť britský bulvár, obzvlášť ak bojuje proti niektorému z kandidátov. Corbyn totiž takisto ako všetci hlavní politici v Británii terorizmus odsudzuje. Aj Daily Mail v komentári na titulke pripúšťa, že Corbynov smútok po útokoch bol úprimný. „Je však nespochybniteľnou pravdou, že labouristický líder a jeho najbližší spolupracovníci počas svojej kariéry podporovali tých, ktorí nenávidia našu krajinu, spochybňovali prácu polície a bezpečnostných zložiek a bojovali proti zákonom proti terorizmu,“ píše denník. Generáciu po tom, ako padol Sovietsky zväz, ako zbúrali berlínsky múr a skolaboval takmer každý utláčatiteľský ľavicový režim vo svete, by ste hlasom pre labouristov pomohli novej diktatúre, priamo tu u nás v Británii. Bola by to najväčšia chyba, akú táto krajina urobila. Následne na trinástich stranách Daily Mail prináša historické vyjadrenia Corbyna a jeho spolupracovníkov, niektoré až zo 70. rokov. Vyzýva síce voličov, aby hlasovali za konzervatívcov, no ich program v stredajších novinách veľa miesta nedostal. Ešte ďalej zašiel Sun. Corbynovi vyčíta, že v roku 2002 rečnil na demonštrácii proti porušovaniu ľudských práv v Izraeli, kde boli aj známi džihádisti. Má to byť dôkazom, že títo ľudia sú jeho „súdruhovia“. V dave stoviek ľudí na Trafalgarskom námestí v Londýne sa vtedy naozaj nachádzal aj Anjem Choudary, ktorý viedol organizáciu al-Muhajiroun. Tú v roku 2005 zakázali za podporu terorizmu a Choudary je vo väzení za nábor bojovníkov pre Islamský štát. Na týchto ľudí bol napojený aj jeden z trojice útočníkov zo soboty v Londýne. „Bolo to verejné podujatie a Corbyn v žiadnom prípade nebol zodpovedný za názory tisícok účastníkov,“ reagovala Labouristická strana. „Jeremy najsilnejším možným spôsobom odsudzuje al-Muajiroun.“ Toto vyjadrenie nezmenilo titulku denníka a ocitlo sa až na konci článku. Sun, ktorý vlastník vydavateľstvo News Corp. rovnako ako Daily Mail, v kampani podporil konzervatívcov. Ak by sa premiérom stal Corbyn, z krajiny by sa vraj celý svet smial. „Generáciu po tom, ako padol Sovietsky zväz, ako zbúrali berlínsky múr a skolaboval takmer každý utláčatiteľský ľavicový režim vo svete, by ste hlasom pre labouristov pomohli novej diktatúre, priamo tu u nás v Británii,“ píše denník v úvodníku. „Bola by to najväčšia chyba, akú táto krajina urobila.“ Konzervatívcov podporili aj denníky Financial Times, Telegraph a Times. Labouristov Daily Mirror či Guardian. Magazín Economist podporil liberálnych demokratov.


Paríž St. Germain stále nedostal za Neymara uspokojivú ponuku. Do Barcelony ho preto nepustili

PARÍŽ. Brazílsky futbalista Neymar zostáva aj po piatkových rokovaniach medzi zástupcami FC Barcelona a Paríž St. Germain hráčom úradujúceho francúzskeho majstra. Športový riaditeľ PSG Leonardo po ligovom zápase s FC Metz (2:0) uviedol, že ponuka Kataláncov nespĺňa požiadavky klubu. "Naša pozícia je jasná a nezmenená - pokiaľ dostaneme uspokojivú ponuku, môže Neymar odísť. Pokiaľ sa tak nestane, zostane u nás. Rokovania budú pokračovať, ale zatiaľ neprišlo k dohode. Na rade je Barcelona," poznamenal Leonardo. Uzávierka prestupov je 2. septembra. Paríž St. Germain údajne odmietol 130 miliónov eur, Ivana Rakitiča a ročné hosťovanie Ousmanea Dembeleho. Podľa televízie RMC Sport žiada francúzsky šampión viac peňazí. Neymar prestúpil do PSG v lete 2017 za rekordných 222 miliónov eur práve z Barcelony.


Ruskú bežkyňu Savinovú obvinili z dopingu

MONAKO. Ruskú bežkyňu na stredné trate Xeniu Savinovú obvinili spolu s jej manželom a trénerom Alexejom z dopingu formou spoluúčasti a manipulácie so vzorkami. V piatok to oznámila Jednotka pre integritu atletiky (AIU) v rámci Medzinárodnej asociácie atletických federácií (IAAF). Savinovú obvinili v štyroch prípadoch vrátane krvného dopingu EPO. Dvadsaťdeväťročná Ruska použila aj ukrajinský pas svojej kamarátky na medzinárodnej súťaži počas dištancu ruských športovcov, ktorí nesmeli súťažiť pre štátom riadený dopingový program. Informovala o tom agentúra AP.


Štyri fotoaparáty a biometria. Aký bude Samsung Galaxy S9?

Vynovený displej bude štyrikrát detailnejší ako predošlá verzia.

SOUL, BRATISLAVA. Na verejnosť začínajú prenikať zo zákulisia prvé informácie o tom, ako by mohol vyzerať Samsung Galaxy S9, ktorý firma chystá pre budúcoročnú sezónu. Vývojári sa novými inováciami budú snažiť naviazať na úspechy, ktorými si súčasný osmičkový rad vybojoval miesto na trhu. Hneď pre začiatok magazín International Business Times hovorí o štvorici zabudovaných fotoaparátov s 8 a 16 megapixelovými čipmi. Vždy v páre budú optikou zladené tak, aby dokázali spoľahlivo oddeliť objekt v popredí od pozadia. Cieľom je zaistiť nielen ostré snímky, ale pomáhať aj pri zmiešanej realite. Vynovený displej môže priniesť extrémne detailné rozlíšenie štandardu 4K. Znamená to, že zobrazenie by mohlo priniesť štvornásobný detail v porovnaní so špičkovým displejom, ktorý dnes v 2K rozlíšení 1440x2960 bodov montuje firma do modelu Galaxy S8. To však znamená aj vyššie nároky na výpočtový výkon a energetiku. Firmám sa doposiaľ priveľmi nedarí takéto zobrazenie ponúknuť bez kompromisov. Biometrické snímanie odtlačkov prstov sa definitívne má premiestniť pod displej samotný. Očakáva sa to aj pri iPhone 8 od Apple, ale aj od všetkých ostatných prémiových smartfónov, ktoré prídu na pulty predajní po ňom. Čipoví výrobcovia avizovali dostupnosť technológie už pred nejakým časom. Galaxy S9 by pre zvládnutie energetiky mal prísť na pulty predajní s akumulátorom, ktorý sa kapacitou blíži k 4200 mAh. Samsung v poslednom roku investoval nielen do vývoja, ale aj do výroby. Nastavil novú úroveň bezpečnostných štandardov, ktoré kontrolujú do detailu každý akumulátor pred jeho expedíciou.


Za Liverpool odchytal cez dvesto stretnutí, Mignolet sa vracia do Belgicka

BRUGGY. Futbalový brankár Simon Mignolet sa z FC Liverpool vrátil domov do Belgicka. Na päťročnej zmluve sa dohodol s vicemajstrom krajiny Club Bruggy. Ten podľa britských médií zaplatil za prestup sedem miliónov eur. Tridsaťjedenročný Mignolet plnil v Liverpoole po príchode Brazílčana Alissona Beckera iba úlohu dvojky. Jeho tím vyhral v predchádzajúcej sezóne Ligu majstrov a v najvyššej anglickej súťaži skončil druhý iba o bod za Manchestrom City. Do Liverpoolu prišiel Mignolet v roku 2013 zo Sunderlandu a odchytal zaň viac ako 200 stretnutí. Predtým pôsobil v belgickom tíme Saint-Truiden. Za belgickú reprezentáciu chytal 22-krát, pripomenula agentúra AFP. Mignoleta v kádri nahradí španielsky brankár Adrian. Tridsaťdvaročný Adrian pôsobil vo West Hame United, kde sa mu skončil kontrakt. V Liverpoole sa bude chcieť pobiť o miesto jednotky s Brazílčanom Alissonom Beckerom. "Som veľmi ambiciózny, prišiel som sem v snahe vyhrať všetko, v snahe tlačiť na Aliho od prvej minúty a s túžbou urobiť z nás lepší tím," vyhlásil Adrian pre médiá. "Myslím si, že je to pre nás v tejto chvíli najlepšie riešenie. Adrian je brankár, ktorý pozná Premier League, vie chytať pod tlakom a má tie najvyššie kvality," uviedol kouč úradujúceho víťaza Ligy majstrov Jürgen Klopp. Adrian prišiel do West Hamu v roku 2013, predtým si obliekal dres Betisu Sevilla. Informovala agentúra DPA.


Severná Kórea vystrelila balistické rakety, Trump hovorí o úprimnosti

Ide v poradí o siedme takéto vystrelenie projektilov za menej ako mesiac.

SOUL. Dva projektily, ktoré v sobotu vystrelila do mora Severná Kórea, boli pravdepodobne balistické rakety s krátkym doletom. Informovala o tom agentúra Jonhap s odvolaním sa Zbor náčelníkov štábov (JCS) juhokórejskej armády. Podľa JCS projektily preleteli 380 kilometrov a dosiahli nadmorskú výšku 97 kilometrov. "Naša armáda monitoruje situáciu... a je v stave pohotovosti," uviedol JCS s tým, že juhokórejské a americké spravodajské služby momentálne analyzujú presný typ vystrelených projektilov. JCS predtým uviedol, že išlo o dva projektily vypálené z provincie Južný Hamgjong na východe Severnej Kórey. Dopadli do Japonského mora. Ide v poradí o siedme takéto vystrelenie projektilov za menej ako mesiac, poznamenala agentúra Jonhap. Severokórejský minister zahraničných vecí Ri Jong-ho v piatok varoval, že Severná Kórea zostane "najväčšou hrozbou Ameriky", ak USA nezrušia voči nej sankcie. "Sme pripravení na dialóg aj konfrontáciu. Ak nám Spojené štáty budú hroziť sankciami a neprestanú so svojím konfrontačným prístupom, bude to chyba," uviedol podľa severokórejskej agentúry KCNA Ri Jong-ho. Amerického ministra zahraničných vecí Mikea Pompea zároveň označil za "hnilé jablko americkej diplomacie" a "drzáňa". Podľa jeho slov sa šéf americkej diplomacie viac zaujíma o svoje vlastné politické ambície ako o súčasnú zahraničnú politiku USA. Ri Jong-ho reagoval na utorkový Pompeov rozhovor pre americkú televíziu CBS. V ňom uviedol, že chce obnoviť rokovania s Pchjongjangom o likvidácii jadrových zbraní a že Washington bude naďalej uplatňovať sankcie voči KĽDR, pokiaľ krajina k denuklearizácii nepristúpi. Spojené štáty majú skutočne dobré vzťahy so Severnou Kóreou, vyhlásil v reakcii americký prezident Donald Trump. "Kim Čong-un bol doposiaľ voči mne celkom úprimný," citovala Trumpa agentúra Reuters s tým, že ide už o siedmy severokórejský raketový test od konca júla. Trump už predtým uviedol, že Kim mu poslal list, v ktorom sa "za testovanie rakiet krátkeho doletu mierne ospravedlnil". Kim šéfovi Bieleho domu tiež povedal, že takéto rinčanie zbraňami prestane, keď sa skončí spoločné vojenské cvičenie Južnej Kórey a USA, cituje Trumpove slová juhokórejská agentúra Jonhap. Americký prezident Donald Trump a severokórejský vodca Kim Čong-un sa v júni stretli v demilitarizovanej zóne medzi oboma Kóreami a dohodli sa na reštarte rozhovorov. Toto stretnutie nasledovalo po ich druhom summite, ktorý sa konal vo februári vo vietnamskom Hanoji, nepriniesol však dohodu o denuklearizácii Severnej Kórey ani o zrušení určitých sankcií uvalených na túto krajinu.


Za útokom na bratov z Iraku vo Wuppertale boli neplnoletí Sýrčania

WUPPERTAL. Nemecká polícia zadržala v súvislosti s piatkovým útokom nožom na dvoch bratov z Iraku vo Wuppertale-Elberfelde v spolkovej krajine Severné Porýnie-Vestfálsko dvoch podozrivých-maloletých, po ďalších dvoch ešte pátra. Zadržanými sú Sýrčania vo veku 14 a 16 rokov. Informáciu priniesol Západonemecký rozhlas (WDR) s odvolaním sa na policajné zdroje. Útoku vo Wuppertale-Elberfelde v nemeckej spolkovej krajine Severné Porýnie-Vestfálsko, v súvislosti s ktorým sa nespomínal iba nôž, ale aj mačety a meče, predchádzal podľa očitých svedkov verbálny spor, ktorý vyústil v použitie násilia. Príčiny však boli neznáme. Podľa dnešných poznatkov policajných vyšetrovateľov boli za útokom obchodné spory. Kriminalisti už skôr naznačili, že nepredpokladajú za incidentom teroristický motív. Starší 31-ročný z napadnutých na následky zranení zomrel, jeho o šesť rokov mladší brat utrpel vážne zranenia.


Ruský magnát Deripaska zažaloval agentúru AP za urážku na cti

MOSKVA. Ruský hlinikárenský magnát Oleg Deripaska zažaloval tlačovú agentúru Associated Press (AP) za údajné očierňovanie, informovala v utorok AP. Žaloba sa podľa agentúry DPA týka marcovej reportáže AP. Agentúra v nej tvrdila, že Deripaska mal v minulosti obchodné styky s mužom, ktorý neskôr viedol prezidentskú kampaň Donalda Trumpa. Článok AP z 22. marca naznačil, že Deripaska tomuto mužovi - Paulovi Manafortovi - približne pred desiatimi rokmi zaplatil, aby presadzoval záujmy vlády ruského prezidenta Vladimira Putina. Blízki spolupracovníci prezidenta USA Trumpa, vrátane Manaforta, boli v uplynulých mesiacoch vyšetrovaní pre obvinenia z nezákonných stykov s ruskou vládou. "Deripaska uvádza, že článok je nepresný a uškodil jeho kariére tým, že ho falošne obvinil z trestnej činnosti," uviedla dnes AP. Tlačová agentúra zdôraznila, že si stojí za svojím článkom a bude sa brániť. Ruské štátne médiá informovali, že súd vo Washingtone žalobu potvrdil.